Organizarea administrativ-teritorială şi impactul acesteia

 în ceea ce priveşte utilizarea fondurilor europene în unele state membre.

Reforma administrativ-teritorială în România



Abstract


Politica regională nu poate avea succes printr-o implementare izolată faţă de alte politici. În acest sens, cunoaşterea politicilor comunitare şi naţionale relevante, alături de integrarea lor într-un concept strategic bine conturat şi coerent, care poate pune cel mai bine în valoare potenţialul de dezvoltare al unei ţări, respectiv al unei regiuni sau al unei zone sunt esenţiale.

Lucrarea este structurată în trei părţi. În prima parte este prezentată organizarea administrative-teritoriale în şase ţări membre ale Uniunii Europene ca şi reformele care s-au impus în vederea convergenţei la politica regională comună a Uniunii Europene.

În cea de a doua parte sunt prezentate câteva modele de success în ceea ce priveste utilizarea fondurilor europene, ca o consecinţă a unor reforme în domeniul administraţiei publice

 În cea de a treia parte este abordată problema reformei administrative-teritorială din prisma  politicii regionale în România.

I. Organizarea administrativ-teritorială în unele state membre europene
Polonia

Reforma autonomiei locale bazate pe principii democratice s-a declanşat în  primăvară anului 1990, când s-au desfăşurat primele alegeri democratice la nivelul administraţiei locale din Polonia, în urma cărora comitetele civile (obşteşti) şi grupările politice locale au înregistrat un real succes. Majoritatea populaţiei din Polonia consideră reformele realizate in sectorul administraţiei publice locale ca cea mai importantă verigă a transformărilor politico-economice din ultimele decenii. 
Administraţia publică s-a dovedit extrem de eficientă, iar spectrul ei de atribuţii s-a extins. Aproximativ o jumătate din fondurile publice din Polonia sunt repartizate către administraţia publică locală sau unităţile subordonate. Acest fapt demonstrează rolul şi importanţa administraţiei publice locale din Polonia. Administraţia publică locală este un instrument de bază în procesul descentralizării statului polonez şi baza de sprijin a societăţii civile.
Funcţionarea administraţiei publice locale este bazată pe două principii: primul, de subsidiaritate şi suport financiar adecvat, care este alocat de către administraţia centrală iar al doilea se referă la delegarea competenţelor între nivelurile administraţiei publice locale. Iniţial, funcţionarea administraţiei publice locale, mai ales in comunele rurale, era foarte complicată şi dificil de realizat. Devenea evidentă lipsa infrastructurii tehnice de bază (apeducte, canalizare, drumuri etc.), ca şi dezvoltarea insuficientă a infrastructurii sociale (invăţămant, asigurare socială, centre de cultură şi sport etc.). 
Succesele reformelor din Polonia nu ar fi fost posibil fără descentralizarea finanţelor publice, dar mai ales fără angajamentul consecvent al societăţii poloneze. De asemenea, trebuie luate în considerare şi existenţa resurselor naturale, nivelul de dezvoltare al societăţii, cadrul instituţional, legislativ şi cultura Poloniei. 
În Polonia, începând cu anul 1999, funcţionează un nou sistem de administraţie publică locală. În prezent, Polonia este divizată pe 3 nivele: 16 voievodate (wojewodztwo) care sunt impărţite în 380 de comitate (powiat), iar comitatele, la rândul lor, sunt divizate în 2489 de comune (gmina)
. Entităţile regionale inferioare voievodatelelor actuale şi care au o puternică identitate teritorială au fost suprimate în avantajul organizării administrative actuale, care a creat regiuni foarte vaste.

O comună poate reuni 10-30 de localităţi şi poate avea o populaţie de 3 – 30.000 de cetăţeni. Începand cu anul 1998, Polonia a adoptat un număr de legi in care sunt prevăzute cu stricteţe principiile de bază ale autonomiei locale: descentralizarea administrativă, delimitarea clară a competenţelor, autonomia financiară şi decizională. Astăzi, in comunele poloneze se inregistrează o economie locală dezvoltată, se modernizează infrastructura, se renovează sistemele de apeduct şi canalizare, se construiesc şcoli şi grădiniţe moderne, se deschid complexe sportive şi de agrement noi.

Comunele reprezintă entitatea administrativă cea mai descentralizată. Ele sunt conduse de o adunare deliberantă şi de un birou executiv condus de Primar ales din 2002 prin vot universal, funcţie din ce în ce mai profesionalizată. Primarul se numeşte wojt în comunele rurale, burmistrz în comunele urbane şi prezydent miasta în oraşele cu mai mult de 100 000 de locuitori. Ca şi competenţe, comuna gestionează toate bunurile comunale şi pune în aplicare întreaga politică care nu se aplică altor entităţi teritoriale. Comuna dispune, aşadar, de competenţe extinse: ordine publică şi lupta împotriva incendiilor, amenajarea teritoriului, protecţia mediului, amenajarea spaţiilor verzi, întreţinerea drumurilor comunale, asigurarea transportului public local, asistenţă socială (ajutor social, construcţia şi gestionarea locuinţelor sociale), educaţie (scolile elementare şi grădiniţele). De asemenea, asigură şi alte competenţe care-i sunt încredinţate de stat: starea civilă, tutela persoanelor fizice, vânzarea la licitaţie a bunurilor statului. Comunele pot delega districtelor sarcini mai complexe, iar districtele pot delega comunelor unele dintre proiecte. O comună medie cuprinde 16 000 de locuitori, 130 km². Nicio comună nu are mai puţin de 1000 de locuitori. Există şi o altă structură, inferioară unei comune în zonele rurale.

Powiat-urile (districte) sunt entităţi administrative care au în medie 100.000 de locuitori. 65 de oraşe poloneze cumulează funcţia de comună şi de district dintr-un total de 380 la care s-au adaugat 7 noi powiat-uri în martie 2002.

Powiat-ul este condus de un consiliu (zarząd powiatu) şi un birou executiv condus de un preşedinte (staroste).

Powiat-urile joacă un rol intermediar între regiune şi comună ca un element auxiliar al comunelor în realizarea anumitor acţiuni, dar şi ca subsidiar al comunelor în domeniile care depăsesc posibilităţile acestora din urmă.

Prin statutul său, powiat-ul poate să se ocupe de multiple acţiuni delegate înainte regiunilor. Districtele au aşadar competenţe largi, însă foarte specifice. Powiat-ul trebuie să îndeplinească un rol complementar în privinţa misiunilor publice, depăsind cadrul strict al competenţelor unei comune medii prin aplicara principiului subsidiarităţii. Aşadar el execută sarcini publice cu caracter supracomunal prevăzute în legi din domeniile: educaţie publică (învăţământ secundar), ajutor social, sănătate publică şi inspecţie veterinară, politică familială, asistenţa persoanelor handicapate, transport, drumuri publice, amenajarea teritoriului şi urbanism, cadastru, agricultură, pescuit şi păduri, lupta împotriva şomajului şi dinamizarea pieţei locale a muncii, protecţie civilă.

Voievodatele (regiuni) sunt cele mai mari entităţi administrative poloneze şi sunt în număr de 16.

Structura administrativă a voievodatelor se împarte într-un corp legislativ, dietina (Sejmik Wojewódzki) – consiliul ales de cetăţeni şi un corp executiv (Zarząd Wojewódzki) având la conducerea sa un mareşal.

Competenţele regiunilor acoperă pe cele ale comunelor şi în parte pe cele ale powiat-urilor. Politic autonome, financiar susţinute de numeroasele programe de ajutor şi  cooperare, regiunile au un impact foarte puternic asupra politicii locale mai ales datorită importantului buget de care dispun, dar şi pentru că ele apar ca actorul privilegiat în domeniul cooperării internaţionale. Ele sunt principalul gestionar al tuturor formelor de programe şi primul partener pentru potenţialii investitori.
Voievodatul concepe o strategie de dezvoltare regională care privilegiază identitatea locală şi naţională, dinamizarea iniţiativei antreprenoriale şi a inovaţiei, protecţia patrimoniului natural şi cultural şi crearea «unei ordini spaţiale armonioase».

Pentru aceasta sunt puse în aplicare mai ales programe ale căror scopuri sunt:
- dezvoltarea economică şi susţinerea locurilor de muncă;

- ameliorarea infrastructurilor şi promovarea progresului tehnologic;

- realizarea de acţiuni care vizează creşterea formării şi nivelului educativ al cetăţenilor;

- păstrarea şi punerea în valoare a patrimoniului cultural şi natural.

Aşadar competenţele voievodatului sunt largi însă ele ţin şi de principiul de subsidiaritate. Ele sunt prevăzute în legi care prezintă în mod necesar un caracter regional şi se referă la numeroase domenii: educaţie (mai ales la nivel universitar), ajutor social, politică familială, protectia sănătăţii, protecţia consumatorului, amenajarea teritoriului, gestionarea apelor, protecţia mediului, politică culturală, turism, securitate publică şi de apărare, transporturi, lupta împotriva şomajului şi dinamizarea pieţii muncii.

În fiecare voievodat, dupa modelul sistemului francez, mareşalul are ca interlocutor voievodul (prefectul),  numit pe criterii politice de guvern.

Prin aplicarea legii powiat-urilor din 5 iunie1998, ordonanţa Consiliului de miniştri din 7 august 1998 a recunoscut în afara powiat-urilor, 65 de orase autonome care păstrează statutul de comune însă beneficiază şi de unele competenţe ale powiat-uri. Conform legii powiat-urilor din 1998, oraşele care au mai mult de 100.000 de locuitori acced automat la autonomie, numai dacă Consiliul de ministri nu decide altfel, adică : 

· la cererea consiliului municipal al oraşului care nu poate avea statut de oraş autonom;
· sau dacă obţinerea statutului de oraş autonom limitează accesul la serviciile publice supracomunale când fără această derogare ele ar fi putut face parte dintr-un powiat.

Pe de altă parte, Consiliul de miniştri (guvernul) poate acorda statutul de oraş autonom cu rang de powiat unui oraş care are mai puţin de 100.000 de locuitori la cererea consiliului său municipal, dacă acesta posedă infrastructura necesară pentru îndeplinirea misiunilor de powiat şi dacă nu există riscul de a limita accesul colectivitaţilor la serviciile publice supracomunale. În toate aceste cazuri legea obligă consiliul de miniştri să informeze, înaintea deciziei, comunele interesate, consiliul powiatului şi dietina voievodatului. În oraşele autonome cu rang de powiat, competenţele sunt exercitate de consiliul municipal (organ deliberant) şi de consiliul administrativ (organ executiv) ale oraşului.

Polonia a demonstrat cum poate fi soluţionat conflictul dintre tradiţie şi modernitate în comunităţile rurale. Ţăranul polonez, care practică mai multe ocupaţii rurale, s-a transformat într-un alt actor social, fermierul, care este, în prezent, un profesionist al producţiei agricole. Terenurile agricole sunt foarte bine prelucrate. Utilizând tehnologii performante şi tehnică agricolă modernă, fermierii polonezi obţin nu numai producţie înaltă la hectar, dar şi produse agricole de calitate. Astfel, producţia agricolă poloneză este competitivă şi abundă pe piaţa europeană. 

O preocupare deosebită a autorităţilor publice locale din Polonia, mai ales după aderarea la UE, o reprezintă problemele de ecologie. În fiecare comună poloneză au fost construite centre de colectare şi prelucrare a deşeurilor. În felul acesta problema deşeurilor, practic, e rezolvată complet în comunele poloneze, dar problemele de mediu sunt mult mai complexe. În acest sens, primarii polonezi au înţeles că pot soluţiona o serie de probleme ecologice, cooperând la nivel intercomunal. De aceea, multe din problemele comune de mediu se soluţionează, constituind asociaţii intercomunale de protecţie a mediului, care s-au dovedit a fi foarte eficiente în Polonia. De exemplu, Asociaţia intercomunală de protecţie a mediului din Krotoszyn intruneşte 13 subiecţi administrativi care fac parte din 4 comitate, reprezentând două voievodate. Asociaţia respectivă implementează programe ecologice prin intermediul cărora se protejează un teritoriu de peste 2000 km pătraţi. 

Cehia
Cehia are un relief destul de fragmentat, care a influențat într-o oarecare măsură organizarea administrativ-teritorială. În perioada postbelică au fost dezvoltate industria de vârf (ingineria şi echipamente electronice) şi serviciile, ceea ce a facilitat concentrarea populației în regiunile urbane. Cehia prezintă o rată relativ înaltă a urbanizării (71%), ceea ce a determinat-o să-şi bazeze sistemul de aşezări pe localitățile urbane (593 de oraşe). Totuşi, din cauza fragmentării pronunțate a structurii administrativ-teritoriale, doar aproximativ 9% din unitățile administrativ-teritoriale de nivelul unu – municipalitățile – sunt organizate în jurul oraşelor şi orăşelelor
.

Cehia are unul dintre cele mai fragmentate sisteme administrativ-teritoriale din UE. Cu o populaţie medie a municipalităţilor de aproximativ 1600 locuitori, o suprafaţă medie de 13 kilometri pătraţi şi cu aproape 80% din municipalităţi având mai puţin de o mie de locuitori, sistemul ceh seamănă foarte mult cu sistemul teritorial al Franţei.

În perioada regimului comunist au fost realizate câteva reforme succesive de fuzionare forţată, numărul unităţilor administrativ-teritoriale micşorându-se de două ori, de la aproximativ 11500, în anul 1950, până la aproximativ 4120, la sfârşitul anilor ‘80. Totuşi, după obţinerea independenţei, valorile democratice locale au fost înţelese ca dreptul oricărei localităţi, oricât de mici, de a-şi avea propria administraţie locală, de aceea numărul municipalităţilor a crescut din nou, proces numit "fragmentare spontană".
Lipsa unor criterii clare de fragmentare municipală, cum ar fi, de exemplu, numărul minim al populaţiei, a dus la creşterea numărului municipalităţilor cu 50 - 500 de locuitori, care constituie aproximativ 60% din numărul total al acestora. Fragmentarea sporită a rezultat în venituri limitate în bugetele locale şi, ca urmare, într-o dependenţă mai mare de transferuri din bugetul de stat. Deoarece amalgamarea era exclusă, fiind considerată o reminiscenţă a regimului totalitar, autorităţile locale şi centrale s-au simţit forţate să găsească soluţii alternative. Încercările de stopare sau cel puţin de stabilizare a procesului fragmentării s-au dovedit a fi nereuşite deoarece autorităţile publice locale au invocat argumentele referitoare la autonomia locală şi fuzionarea forţată promovată anterior de regimul comunist. Doar introducerea în anul 2000 a pragului minim de 1000 de locuitori necesar pentru crearea unei municipalităţi noi a oprit procesul fragmentării. De asemenea, au fost aplicate mai multe măsuri menite să diminueze efectele fragmentării extreme:

● Consolidarea voluntară a municipalităţilor a fost încurajată prin lege, însă această măsură nu a contribuit la fuzionări importante. Un proces de fuzionare iniţiat de la vârf este aproape imposibil, deoarece Constituţia Cehiei prevede garanţii solide ale autonomiei locale. Soluţia alternativă care a fost aplicată a constat în majorarea treptată a sumelor pe cap de locuitor alocate din impozite odată cu creşterea dimensiunii unităţii administrativ-teritoriale. Totuşi, puţine autorităţi locale au fost atrase de acest stimul, cel mai probabil deoarece municipalităţile mai mici, care ar trebui să constituie ţinta principală a procesului de fuzionare, nu dispun de o bază impozabilă mare. Datele existente arată că fuzionarea nu ar duce la sporirea considerabilă a veniturilor municipalităţilor mici, ceea ce explică de ce acest stimul nu a produs rezultatul scontat.
● A fost promovată cooperarea intercomunală, atât de jos în sus cât şi de sus în jos, pentru prestarea comună a serviciilor.

● În cadrul unui proces impus de sus, autorităţilor locale cu capacităţi limitate de prestare a anumitor tipuri specifice de servicii le-a fost impusă delegarea aceptor sarcini administraţiilor locale din municipiile mai mari.

Al doilea aspect major al reformei teritoriale de la începutul anilor `90 a constat în desfiinţarea autorităţilor locale de nivelul doi. Deoarece nivelul regional a fost considerat un instrument de control al fostului partid comunist, printre primele măsuri ale noii guvernări, venite la putere după anul 1989, a fost dizolvarea instituţiilor regionale. „Oficiile regionale” rămase erau subordonate autorităţilor publice centrale şi au preluat şi unele responsabilităţi regionale. Deşi în anul 1993 în Constituţia Cehiei a fost introdusă prevederea referitoare la înfiinţarea unui sistem de administraţie publică locală cu două niveluri, prevederile referitoare la nivelul regional au fost ignorate până în 1997, când în Constituţie a fost operată o modificare privind crearea a 14 regiuni (kraje), inclusiv oraşul Praga în calitate de capitală. Presiunile exercitate pentru crearea unui nivel superior al autorităţilor locale au fost de două tipuri. Primul, de natură funcţională, accentua necesitatea unui nivel regional, care să susţină autorităţile locale slabe, să sporească descentralizarea preluând unele sarcini de la birourile desconcentrate ale autorităţilor publice centrale şi, astfel, să ajute autorităţile publice centrale să fuzioneze municipalităţile mai mici. A doua presiune a fost de natură externă şi provenea de la Uniunea Europeană, care utiliza pârghiile condiţionalităţii pentru a influenţa reorganizarea nivelului regional în conformitate cu politica regională europeană. Totuşi, modificarea a intrat în vigoare abia la sfârşitul anului 2000, când au fost desfăşurate primele alegeri pentru consiliile regionale.

Legea din 1990 cu privire la autorităţile locale a introdus un sistem al administraţiei publice locale cu un nivel, în care autorităţile locale trebuie să execute atât sarcini de auto-administrare, cât şi responsabilităţile transferate de la autorităţile publice centrale. Acest sistem continuă să funcţioneze până în prezent, suferind unele modificări în ultimele două decenii. Referitor la competenţe, toate autorităţile locale exercită un set unic de responsabilităţi proprii, care trebuie să fie finanţate din venituri proprii - întreţinerea şcolilor primare şi grădiniţelor, furnizarea gazului şi energiei electrice, gestionarea deşeurilor, transportului public şi întreţinerea drumurilor locale, construirea locuinţelor sociale, întreţinerea teatrelor, bibliotecilor, muzeelor şi a spaţiilor de agrement, alimentarea cu apă, iluminarea străzilor, întreţinerea serviciilor de pompieri şi a cimitirelor etc. Referitor la responsabilităţile transferate, în funcţie de anumite criterii, cum ar fi dimensiunea populaţiei şi amplasarea centrală periferică, toate municipalităţile sunt divizate în prezent în trei categorii distincte:
· prima categorie - cuprinde aproximativ 93% din municipalităţi, jurisdicţia cărora se limitează la propriul teritoriu administrativ şi, astfel, la propriile responsabilităţi şi, ocazional, la responsabilităţile de bază transferate (de exemplu gestiunea situaţiilor excepţionale);
· a doua categorie – include 388 de municipalităţi cu oficii administrative autorizate;

· a treia categorie - 205 de municipalităţi cu împuterniciri extinse.

Municipalităţile din categoria a doua şi a treia ar trebui să fie considerate mai degrabă nişte unităţi de prestare a serviciilor pentru regiunile adiacente, decât autorităţi publice propriu-zise de un nivel mai înalt. Clasificarea în cele trei categorii menţionate mai sus nu este rigidă şi nu presupune o ierarhie strictă, adică nu există o listă exclusivă a competenţelor de bază delegate, care ar fi aplicabilă absolut tuturor municipalităţilor. Aceeaşi funcţie în unele regiuni ar putea fi executată de unităţi administrative din a doua categorie, în timp ce în altele - de unităţi din categoria a treia, cu împuterniciri extinse. Funcţiile tradiţional atribuite ultimelor două categorii sunt: gestionarea bugetelor şcolilor, plata indemnizaţiilor sociale, protecţia socială, emiterea licenţelor de întreprinzător, autorizaţiilor de construcţie şi amenajare a teritoriului, înregistrarea populaţiei, emiterea buletinelor de identitate şi permiselor de conducere, înregistrarea autovehiculelor, sancţionarea pentru încălcarea regulilor circulaţiei rutiere, administrarea fondului forestier, gestionarea deşeurilor şi soluţionarea problemelor ecologice.

Modificarea constituţională din 1997 privind crearea autorităţilor publice de nivelul regional nu a conţinut nici o prevedere privind funcţiile viitoarelor regiuni. Deşi autorităţile locale şi regionale noi existau din anul 2000, competenţele regionale au intrat în vigoare pe deplin după anul 2002, când oficiile regionale subordonate autorităţilor publice centrale au fost desfiinţate, iar competenţele lor au fost transferate fie regiunilor, fie celor 205 de municipalităţi din categoria a treia cu împuterniciri extinse. În ceea ce priveşte cheltuielile autorităţilor publice locale, regiunile au preluat un număr limitat de funcţii. Majoritatea competenţelor delegate anterior de către stat au devenit competenţele proprii ale municipalităţilor. Ideea conform căreia reorganizarea nivelului regional se datorează presiunilor exercitate de Uniunea Europeană este adevărată doar parţial, deoarece regiunile actuale nu au aceleaşi limite ca şi regiunile statistice proiectate în cadrul sistemului NUTS.

Se poate spune cu certitudine că reforma din anul 2000 a sporit considerabil nivelul de descentralizare şi a conferit mai multă autonomie, atât la nivel local, cât şi la nivel regional, în măsura în care majoritatea funcţiilor ce anterior fuseseră desconcentrate au devenit competenţe independente ale autorităţilor publice locale şi regionale. 
Întrucât cooperarea intercomunală a fost legal permisă din anul 1990, această alternativă la consolidarea teritorială a devenit foarte populară şi a fost utilizată pe larg, deoarece, în majoritatea cazurilor, municipalităţile mici nu dispuneau de capacităţi economice şi organizatorice suficiente pentru a presta serviciile publice de sine stătător în mod eficient. Şi densitatea mare a reţelei de sate şi orăşele mici a fost un factor ce a favorizat acest proces, deoarece distanţa mai mică diminuează costurile de prestare a serviciilor. În esenţă, conform legii, uniunile voluntare ale municipalităţilor puteau fi înfiinţate practic în orice domeniu al responsabilităţilor proprii. Ultima versiune a legii menţionează, printre altele, învăţământul, sănătatea, alimentarea cu apă şi canalizarea, colectarea şi stocarea deşeurilor şi turismul ca domenii posibile pentru cooperare. Câteva municipalităţi pot să se asocieze şi să creeze o uniune nouă, să adere sau să părăsească o uniune existentă, semnând acordul de constituire a acesteia. Uniunile sunt persoane juridice cu propriile regulamente, proprietăţi şi bugete. Unei municipalităţi i se permite să adere la diferite tipuri de uniuni. De exemplu, o municipalitate poate face parte dintr-o mică uniune înfiinţată în domeniul turismului şi dintr-o altă uniune în domeniul alimentării cu apă. Unele date aproximative arată că circa 70% din autorităţile locale sunt implicate în uniuni voluntare. Deşi cooperarea intercomunală oferă o alternativă la fuzionarea teritorială, în Cehia aceasta pare a fi doar o soluţie temporar viabilă (pentru unele regiuni) la problema fragmentării. Prin urmare, se aşteaptă că uniunile municipalităţilor (categoria a doua şi a treia) vor juca un rol mai mare în viitor. 

Cea mai mare parte a veniturilor municipalităţilor în Cehia vine din veniturile defalcate din impozitele naţionale. În regiuni, ponderea acestora constituie aproximativ 20%, deşi această medie variază considerabil în cazurile concrete ale oraşelor, pe parcursul unui an, în funcţie de alte surse de venituri locale, cum ar fi veniturile din capital. Municipalităţile dispun de puţină libertate în stabilirea veniturilor locale. Singura lor posibilitate directă constă în schimbarea coeficientului ce defineşte rata de bază pentru anumite clădiri şi terenuri, care serveşte drept bază pentru impozitul pe bunuri imobiliare. Acest impozit face parte din veniturile proprii şi constituie mai puţin de 5% din veniturile fiscale ale autorităţilor publice locale, aproximativ 2,5% din veniturile totale. Taxele locale pentru prestarea serviciilor, de asemenea, pot fi controlate de autorităţile locale. Însă, la fel ca şi impozitul menţionat anterior, ponderea lor în veniturile locale este foarte mică. Criteriul decisiv pentru distribuirea veniturilor regularizatorii este numărul locuitorilor. Cota veniturilor regularizatorii în veniturile fiscale constituie 80%. Dintr-un anumit punct de vedere, acest fapt serveşte drept factor stabilizator, care asigură un nivel mai mult sau mai puţin comparabil al veniturilor pentru municipalităţi în toată Cehia. Din alt punct de vedere, acesta nu ţine cont de eficienţa economică locală şi cheltuielile aferente.

Clasificarea municipalităţilor în funcţie de dimensiuni, cu coeficienţi care variază semnificativ, ridică semne de întrebare privind echitatea între autorităţile locale. Aceşti coeficienţi afectează nivelul veniturilor fiscale odată cu variaţia numărului locuitorilor, o populaţie mai numeroasă aducând mai multe venituri. Pentru a monitoriza modul de atribuire a coeficienţilor, sistemul este în permanenţă monitorizat de către toate părţile implicate. Majoritatea veniturilor fiscale sunt colectate prin intermediul alocării impozitului pe venit persoanelor fizice, a impozitului pe venit corporativ şi a taxei pe valoarea adăugată în baza unei formule. După cum este descris mai sus, alocaţiile municipalităţilor se calculează pe cap de locuitor în funcţie de numărul populaţiei. Alocaţiile constituie 20,59% din venitul de bază. Când au fost înfiinţate regiunile, alocaţiile din impozite au constituit iniţial 3,1% din baza impozabilă, aceasta fiind majorată până la 8,92% în anul 2005 (fiind reduse proporţional alocaţiile din bugetul de stat). Formula de finanţare regională combină numărul populaţiei cu câteva alte criterii, inclusiv cu suprafaţa terenului, dimensiunea reţelei de drumuri şi numărul elevilor. În municipalităţi, doar o parte mică din totalul impozitelor alocate se bazează pe veniturile locale ale lucrătorilor pe cont propriu şi angajaţilor. De asemenea, impozitele şi taxele pe bunurile imobiliare oferă o oarecare libertate de acţiune în privinţa veniturilor locale (deşi în limite statutare). Spre deosebire de municipalităţi, regiunile nu au venituri ce depind de baza impozabilă şi nici venituri din taxele locale.

Autorităţile locale ale Cehiei iniţiază şi aprobă o mulţime de investiţii publice. Unele provin din obligaţia de a realiza propriile responsabilităţi, în special întreţinerea drumurilor locale, alimentarea cu apă şi furnizarea energiei electrice. Alte activităţi investiţionale au un caracter voluntar (deci, cele ce nu ţin de responsabilităţile atribuite prin lege). 
Proiectele de dezvoltare – cum ar fi parcurilor tehnologice sau industriale - sunt răspândite în regiuni şi municipalităţile mai mari. Aceste proiecte investiţionale sunt iniţiate de autorităţile locale iar acest proces descentralizat este important când, de exemplu, se evaluează politica de cercetare şi dezvoltare. Proiectele implică deseori cooperarea şi legături strânse între autorităţile locale, comunităţile de afaceri şi instituţiile locale, cum ar fi universităţile. De exemplu, o municipalitate ar putea înfiinţa o companie subvenţionată pentru a construi un parc tehnologic, obţine acoperirea financiară suplimentară de la investitori şi implică universitatea locală pentru a spori atractivitatea parcului în rândul companiilor din domeniul tehnologiilor de vârf. 
Mecanismele de nivelare bugetară utilizate în Cehia reprezintă o combinare între echilibrarea veniturilor şi echilibrarea cheltuielilor. La partea veniturilor, schema de echilibrare se bazează pe alocaţiile pe cap de locuitor. Noul sistem de alocare a impozitelor pentru municipalităţi a utilizat distribuirea veniturilor în anul 1999 (care s-a bazat pe formula multidimensională anterioară). Schimbările în formula de calcul a impozitelor municipalităţilor în anul 2001 au creat câteva stimulente pentru fuzionarea municipalităţilor, deşi mai mult prin consecinţă, decât ca scop iniţial asumat. Formula revizuită se baza pe alocaţiile din impozitele existente, iar acest lucru a implicat majorarea plăţilor pe cap de locuitor odată cu majorarea dimensiunilor municipalităţilor. Autorităţile locale primesc de asemenea transferuri cu destinaţie specială, care reprezintă în general transferurile care compensează diferenţa dintre cheltuielile planificate şi veniturile estimate. Transferurile pentru cheltuielile curente se calculează în baza unei formule, în timp ce transferurile pentru investiţiile capitale sunt calculate pentru fiecare caz în parte. Transferurile sunt făcute pentru a acoperi costurile prestării serviciilor autorităţilor centrale (inclusiv cele care au fost transferate autorităţilor locale şi regionale după dizolvarea districtelor), dar, spre deosebire de majoritatea altor transferuri, ele nu sunt cu destinaţie specială. Începând cu anul 2005, transferurile din bugetul de stat pentru salariile profesorilor şi câteva alte transferuri pentru învăţământ nu mai sunt reflectate în registrele contabile ale municipalităţilor. Drept rezultat, cele mai mari transferuri oferite municipalităţilor sunt cele pentru prestarea diferitor forme de asistenţă socială.

Municipalităţile din Cehia au toată libertatea de a împrumuta, dar în conformitate cu reguli bine stabilite şi cu sancţiuni clare pentru încălcarea obligaţiilor. Bugetele anuale trebuie să fie echilibrate. Nu întotdeauna deficitul bugetar poate fi acoperit cu propriile venituri. Din această cauză municipalitatea ar putea utiliza credite oferite de băncile private. Creditul bancar este folosit de multe municipalităţi; unele municipalităţi mari emit obligaţiuni şi/sau iau împrumuturi instituţionale, în special de la Banca Europeană de Investiţii, practică ce devine mai răspândită (în special pentru autorităţile regionale). Oportunităţile de finanţare prin intermediul proiectelor UE promite de asemenea să devină o practică şi mai răspândită. Banii sunt obţinuţi, de asemenea, din vânzarea activelor precum şi utilizarea fluxurilor din conturile extrabugetare

Italia
Unităţile administrativ-teritoriale sunt regiunile, provinciile şi comunele
. 

Regiunile posedă autonomie financiară şi au anumite puteri legislative, putând dezvolta o legislaţie paralelă cu cea centrală, dar în acord cu ea. 

Consiliul regional este organul de conducere al regiunii, cu atribuţii legislative locale şi cu drept de iniţiativă parlamentară. 

Consiliul administrativ este organul executiv. Preşedintele consiliului este conducătorul autorităţii, promulgă legile (locale) şi actele consiliului. 

Comisarul guvernului asigură realizarea funcţiilor administrative ale statului, coordonându-le în teritoriu cu funcţiile regiunii. 

Provinciile şi comunele sunt colectivităţi autonome în limitele fixate de legislaţie, prefectul funcţionând la nivelul provinciei sub autoritatea ministerului de interne. 

Constituţia italiană (1948) proclamă principiile autonomiei administrative locale şi maxima descentralizare a serviciilor publice puse la dispoziţie de către stat. 

Toate autorităţile locale, consilii regionale, provinciale, municipale, ca şi primării, sunt alese direct, pentru un mandat, supuse controlului guvernamental prin comisari (pentru regiuni) şi prefecţi (pentru provincii), existând posibilitatea dizolvării organelor reprezentative locale de către guvern dacă săvârşesc acte contrare Constituţiei sau legilor în vigoare. 

Pe lângă autorităţile locale, sistemul administraţiei descentralizate cuprinde şi servicii publice (organizate de stat, regiuni, provincii şi municipalităţi), ca persoane juridice supuse dreptului public cu diferite grade de independenţă şi putere de autoguvernare. Mai există şi societăţi autonome care intră parţial sub regimul de drept public şi mai mult sub cel privat, care acţionează în domenii economice precum construcţii, agricultură, transport rutier, etc
Principalele trei atribuţii care revin provinciilor sunt:

· planificare şi zonare locală;

· asigurarea serviciilor de poliţie locală şi a celor de pompieri;

· reglementări în domeniul transporturilor (înmatricularea autovehiculelor, întreţinerea drumurilor din zonă etc.).

Fiecare provincie este condusă de un preşedinte, asistat de un for legislativ – Consiliul provincial – şi de un for executiv – „Giunta provinciale”. Preşedintele şi membrii Consiliului provincial sunt aleşi. Preşedintele conduce forul executiv şi desemnează membrii acestuia – numiţi „assessori”.

Fiecare provincie are un prefect, reprezentant al guvernării centrale, care conduce prefectura ca birou teritorial al Guvernului. Chestorul conduce poliţia de stat din provincie. Există şi o forţă de poliţie a provinciei care depinde de guvernul local.

Italia este un stat unitar care evoluează spre un sistem administrativ puternic, marcat de colectivităţile teritoriale. Regionalismul este mai puţin accentuat decât în Spania, atribuţii importante rămânând în competenţa statului.

Legea constituţională nr. 1/1999 prevede extinderea autonomiei regiunilor.

Legea constituţională nr. 3, din 18 octombrie 2001, a introdus modificări cu privire la sistemul teritorial. Fiecare nivel de administrare teritorială este consacrat în mod constituţional.

Provinciile şi comunele au nivel inferior de autonomie faţă de regiuni, nu au autonomie legislativă, ci doar una de reglementare pentru organizarea lor internă şi exercitarea competenţelor lor.

Statutul zonelor metropolitane este stipulat în Legea nr. 142/1990. Delimitarea zonelor metropolitane se face de către regiunile interesate, la propunerea colectivităţilor locale. Repartizarea atribuţiilor între metropolă şi localităţile care alcătuiesc zona metropolitană este prevăzută în statutul de înfiinţare a zonei. În zonele montane pot fi întâlnite aşa-numitele “comunităţi montane”, stipulate de Legea nr. 1102/1971. Comunităţilor montane le sunt atribuite competenţe speciale în domeniul intervenţiei pentru dezvoltarea zonei.

Organizarea serviciilor şi statutul personalului sunt reglementate prin statutul regiunii, prin legi şi reglementări regionale.

Statul nu mai legiferează decât în domeniul organizării administrative proprii, sau al instituţiilor publice naţionale.

Cele 20 de unităţi teritoriale la nivelul regiunilor sunt stabilite prin Constituţie (art. 131).

Consiliul regional poate vota o moţiune de cenzură a cărei aprobare antrenează dizolvarea consiliului şi a executivului, urmând a fi organizate noi alegeri.

Guvernul central poate supune controlului Curţii Constituţionale o lege care ar depăşi competenţele legislative regionale.

Consiliul regional poate fi dizolvat în caz de nerespectare a Consituţiei, sau de încălcare gravă a legii.

Legea constituţională nr. 3/2001 prevede existenţa a trei tipuri de competenţe:
· competenţe exclusive ale statului;
· competenţe prevăzute de legile regionale, cu respectarea legislaţiei naţionale;
· competenţe exclusive ale regiunilor – de exemplu, amenajarea teritoriului.

Principiul subsidiarităţii este consacrat prin Constituţie. Provinciile au competenţe în domeniul amenajării teritoriului, protecţiei mediului, transporturilor etc. Comunele au competenţe în domeniul serviciilor sociale, sănătăţii, urbanismului şi zonelor industriale şi comerciale. Ele pot exercita competenţe delegate de stat sau de regiune – stare civilă, statistici, liste electorale etc. Sistemul de finanţare a provinciilor şi comunelor este unul complex. Bugetele locale sunt alimentate prin transferuri provenind de la stat şi, în mai mică măsură, de la regiuni.

Conform nomenclatorului unităţilor teritoriale statistice (NUTS) există trei niveluri:
· NUTS 1 se referă la grupul de regiuni (5);
· NUTS 2 grupează cele 20 de regiuni;
· NUTS 3 vizează cele 109 provincii.
Cele 5 grupuri de regiuni (NUTS 1) sunt: Italia de N-V, de N-E, Italia Centrală, de Sud şi insulele.

Marea Britanie

Aparatul administrativ local acţionează, mai degrabă, ca agent guvernamental, deşi unele zone se bucură de un anumit grad de independenţă regională care nu conduce, totuşi, la o structură de tip federal a statului
. 

Structura teritorială a Marii Britanii ţine de tradiţia istorică a principalelor sale regiuni istorice, Anglia, Ţara Galilor, Scoţia şi Irlanda de Nord, în cadrul cărora diferă atât modul de organizare administrativ-teritorială, cât şi gradul de autonomie a comunităţilor locale, reflectate în particularităţile reglementărilor juridice din domeniu. 

Marea Britanie nu are o Constituţie unitară, sistematizată şi integral scrisă în care să fie prevăzută şi garantată autonomia locală sau descentralizarea, aşa cum întâlnim în cazul noilor constituţii sau a celor revizuite din cadrul statelor europene continentale, mai ales în cadrul legilor fundamentale adoptate în ultima perioadă, din care cauză se impun unele constatări. 

În primul rând, parlamentul britanic stabileşte sau modifică, oricând şi fără nici o îngrădire constituţională, raporturile dintre puterea centrală şi cea din teritoriu, recunoscând existenţa unei „guvernări locale”, echivalentul european al autonomiei, consacrate legal, concomitent cu dreptul de control al statului, prin intermediul administraţiei şi a justiţiei, asupra actelor autorităţilor locale. 

În al doilea rând, nu există o reglementare de principiu care să atribuie autorităţilor locale o competenţă generală, cadru, în problemele de interes local ale comunităţii, ci numai împuterniciri special conferite acestora pe domenii de activitate în baza legii scrise sau a cutumei (obiceiului) locale, ori chiar a unor reglementări proprii locale în probleme de strict interes local neprevăzute în conţinutul legilor, dar recunoscute de puterea centrală. 

În al treilea rând, guvernul acţionează în raporturile sale cu administraţia locală, numai în limitele puterilor (atribuţiilor) conferite de parlament prin lege, oricând modificabilă de către legislativ. 

În al patrulea rând, depăşirea competenţei încredinţate de parlament executivului central sau celui local („ultra vires”) este sancţionată, printre altele, cu nevalabilitatea actului juridic administrativ emis în acest fel. 

Cu toate aceste limitări legislative şi chiar în condiţiile absenţei unor prevederi constituţionale în materie, totuşi în Marea Britanie există o reală, profundă şi originală autoguvernare locală similară autonomiei locale continentale în rezolvarea problemelor de interes local de către autorităţile locale din comunităţile respective.
Anglia cunoaşte ca subdiviziuni: 

- comitatele (ţinuturi sau departamente), la care se adaugă Londra (formată din 32 de burguri şi City); 

- districtelele, ca entităţi intermediare, la care se adaugă districtele metropolitane (marile oraşe care cunosc subdiviziuni municipale, sectoare, secţii, etc.); 

- parohiile, ca entităţi de bază ale comunităţilor locale. 

Anglia nu cunoaşte nici regiunile administrative şi nici autorităţi regionale, dar din anul 1997 s-au creat agenţii regionale de dezvoltare care nu sunt autorităţi decizionale. 

În privinţa celorlalte trei regiuni istorice ele se constituie în comunităţi regionale care cunosc doar o singură subdiviziune administrativ-teritorială (circumscripţii sau districte), au adunări legislative proprii, alese pe un mandat determinat, precum şi un executiv propriu condus de un premier.

 Ţara Galilor are o Adunare Naţională Galeză, un comitet executiv prezidat de Leader. 

Scoţia are Parlamentul scoţian, un executiv propriu condus de primul ministru, având un grad ridicat de autonomie administrativă, dispunând de departamente proprii pentru sănătate, agricultură, pescuit, etc. 

Irlanda de Nord are o adunare semiautonomă, un comitet executiv şi un prim- ministru. 

Irlanda de Nord, deşi are propriul Senat şi Cameră a Comunelor, propriul Cabinet şi un Guvernator general, are şi proprii săi reprezentanţi în parlamentul britanic. 

Ultimele două regiuni cunosc un regim de autoguvernare regională recunoscându-li-se statutul de comunităţi autonome, deşi toate trei sunt, în egală măsură, şi comunităţi regionale, ceea ce nu este şi cazul Angliei. Totuşi gradul diferit de independenţă regională nu conduce, în cazul Marii Britanii, la o structură de tip federal. 

Toate colectivităţile locale, indiferent de existenţa sau nu a mai multor nivele de subdiviziuni administrativ-teritoriale, îşi aleg consiliile locale în mod diferit pe un mandat de 3 ani, cu reînnoirea anuală a unei treimi din consilieri, organisme care, în plenul lor, hotărăsc asupra bugetului local şi a taxelor locale în acord cu legislaţia naţională. 

Consiliile îşi pot delega unele atribuţii unor comitete sau comisii, ce reflectă componenţa politică a consiliului sau unui funcţionar public desemnat de ele. Comitetele sau comisiile funcţionează între şedinţele plenului pregătind lucrările şi proiectele acestuia. 

Consilierii locali nu au funcţii în executivul local, iar funcţionarii locali nu pot desfăşura activităţi politice şi nici să candideze pentru consiliu, fiind executanţii deciziilor adoptate de plenul organului colegial. 

Nu există funcţia de primar, ci alte funcţii ca:

- „mayor”, persoana aleasă dintre consilieri care prezidează şedinţele consiliului, reprezentându-l în exterior, ales pe termen de 1 an cu posibilitatea de a fi reales; 

- „leader” cel care prezidează comisia de politică generală locală; 

- „preşedinţii” („chairman” sau „chais”) care prezidează celelalte comisii; 

- „şeful executivului local” („chief executive”) este un funcţionar public retribuit ajutat de şefii de servicii, cu care formează echipa administrativă având atribuţii paralele sau suprapuse competenţei comisiilor de profil. 

Deşi nu există o autoritate guvernamentală care să reprezinte statul în teritoriu, de genul prefectului cunoscut în Franţa, Italia, România, etc., totuşi la nivel central există câte un secretar de stat responsabil cu relaţiile dintre guvernul britanic cu regiunile respective, Scoţia, Ţara Galilor şi Irlanda de Nord, iar departamentele sau ministerele centrale britanice supraveghează, pe domeniul lor, activităţile autorităţilor similare din regiuni, exercitând şi un control financiar. 

În Anglia se disting următoarele structuri: 

- consiliile de comitat cu atribuţii vizând ordinea publică, servicii sociale, educaţia, drumurile, transporturile, protecţia consumatorilor, prevenirea şi stingerea incendiilor, prelucrarea şi depozitarea deşeurilor; 

- consiliile de district cu atribuţii în materia fondului locativ, regimul construcţiilor, protecţia sanitară şi a mediului, igienă publică şi salubritate, colectarea deşeurilor; 

- atribuţiile comune celor două categorii vizează urbanismul, gestiunea muzeelor şi parcurilor, organizarea activităţilor recreative, etc.; 

- consiliile de parohii răspund de lotizarea terenurilor, construcţii publice, amenajarea şi întreţinerea parcurilor, zonelor verzi, bazelor sportive, drumurilor, trotuarelor, parcărilor, iluminatului public, cimitirelor, etc.
În Ţara Galilor Adunarea Naţională reglementează ulterior („secundum legem”) parlamentului britanic în domenii expres încredinţate precum sănătatea, educaţia, formarea profesională, preluând de la Secretariatul de stat britanic pentru Ţara Galilor atribuţii vizând telecomunicaţiile, finanţele publice, ordinea publică, justiţia şi penitenciarele. 

Consiliile de circumscripţii au atribuţii vizând dezvoltarea economică locală, agricultura, silvicultura, pescuitul, întreţinerea drumurilor, transporturile, urbanismul, protecţia consumatorului, serviciile sociale, cultura, arta, sportul, prevenirea şi stingerea incendiilor, colectarea şi procesarea deşeurilor. 
În Scoţia Parlamentul poate reglementa în mod propriu (primar), cât şi în baza legilor naţionale în domenii similare Adunării galeze, dar având şi competenţa de a majora sau micşora, cu anumite procente, impozitele regiunii. 

Comisiile de circumscripţie au atribuţii asemănătoare cu cele din Ţara Galilor. 
În Irlanda de Nord, Adunarea semiautonomă reglementează, atât în mod propriu cât şi în baza legii britanice, în domenii ca justiţia, administraţia locală, sănătatea, educaţia, cultura, patrimoniul local şi fondul locativ.
Secretarul de stat britanic pentru Irlanda de Nord poate suspenda activitatea Adunării, după caz, şi are atribuţii proprii privind telecomunicaţiile, finanţele publice, politica de securitate, ordinea publică, justiţia penală, penitenciarele. 

Consiliile de district au pierdut treptat atribuţiile proprii, preluate de consilii de circumscripţie – ca autorităţi ale puterii centrale, începând cu anul 1973 – în domenii ca urbanismul, fondul locativ, drumurile principale, asistenţa sanitară şi socială, educaţia etc. 

Rolul autorităţilor locale în exercitarea unor atribuţii diferă, astfel: 
- rol de reglementare, de exemplu, în materia controlului sanitar;
- rol de reglementare şi stimulare a organismelor locale şi private, în domenii ca dezvoltarea economică, urbanismul, etc.; 

- rol de prestator de servicii publice şi de monopol asupra acestora în materii precum, salubritatea, colectarea deşeurilor, etc. 

Guvernul central doreşte încetarea statutului autorităţilor locale de furnizoare directe de servicii publice, care să fie transferate unor corporaţii publice de genul întreprinderilor, societăţilor comerciale, deci societăţi concurenţiale care îndeplinesc sarcini publice economice, sociale, etc., administrând intreprinderi, bunuri, fonduri sau unor corpuri ce se autoguvernează, cum ar fi de exemplu, în domeniul ordinii publice locale, preluate de la agentul teritorial al guvernului. 

În Anglia, toate consiliile, indiferent de nivel, au statute egale, fără relaţii de subordonare sau control între ele, fiind autonome pe linia competenţelor exclusive, iar pentru cele paralele sau comune ori concurente (ca, de exemplu, în domeniul urbanismului) au obligaţia să se pună de acord acţionând împreună. 

În Ţara Galilor şi Scoţia, Adunarea Naţională şi respectiv, Parlamentul, exercită controlul de legalitate şi cel financiar asupra consiliilor locale fără ca acestea să le fie subordonate. 

În Irlanda de Nord cvasiinexistenţa atribuţiilor proprii ale consiliilor de district, conduce la inexistenţa oricăror raporturi cu Adunarea semiautonomă. 

Controlul este exercitat în mod diferit de către puterea centrală asupra structurilor locale. 

În cazul secretariatelor de stat create pe anumite domenii guvernul verifică, în Anglia, sectoare precum mediul, transporturile, iar în cazul celorlalte regiuni se exercită un control similar. 
În cazul Irlandei de Nord, secretariatul de stat special creat controlează circumscripţiile administrative înfiinţate de puterea centrală în teritoriu pe anumite sectoare de activitate. 

Miniştrii şi funcţionarii publici centrali din celelalte sectoare controlează colectivităţile locale numai în baza unor împuterniciri legale exprese exercitând, după caz, sectorial, mai multe forme de verificare după cum urmează: 

- controlul prealabil (anterior), prin autorizarea prealabilă a actelor emise de autoritatea locală pe anumite domenii expres prevăzute, de exemplu în materie de împrumuturi publice; 

- controlul ulterior activităţii verificate, în urma sesizării autorităţilor centrale de cetăţeni vătămaţi prin actele organelor locale când un inspector desemnat anchetează şi se pronunţă în caz în cadrul unei proceduri cvasijurisdicţionale; 

- controlul prin stabilirea limitelor de acţiune a autorităţii locale împuternicite în acest sens de către secretariatul de stat competent, de exemplu în materia impozitelor şi taxelor locale. 

În general, autorităţile locale acţionează independent, atât în exercitarea atribuţiilor proprii sau încredinţate (transferate) ori recunoscute de puterea centrală, fără acordul sau avizul prealabil al autorităţilor naţionale. 

Autorităţile locale au libertatea de a încheia contracte, iar controlul financiar asupra cheltuielilor este exercitat de întregul consiliu, apoi de comisia (comitetul) pentru finanţe din cadrul acestuia împreună cu un trezorier, dar şi de către un agent al guvernului central („District auditor”) care examinează toate conturile. 

Rezultă că departamentele executive centrale exercită o supraveghere continuă administrativă în materia legalităţii actelor organelor locale, indiferent de natura publică (de autoritate) sau privată (contractuală) a acestora, şi, mai ales, cu precădere în domeniul managementului financiar. 

Spania 

Administraţia publică centrală şi locală acţionează conform principiilor de eficacitate, ierarhie, deconcentrare, descentralizare, autonomie şi coordonare cu respectarea legii şi a sistemului de drept
. 

Statul spaniol exercită atributele esenţiale ale suveranităţii şi realizează principalele serviciile publice naţionale de interes general (precum apărarea naţională, sănătatea publică, relaţiile externe, politica monetară, sistemul judiciar) asigură legislaţia civilă, penală, comercială, socială şi de muncă. 

Potrivit Constituţiei, statul stabileşte cadrul juridic general al comunităţilor autonome (regiunile) şi al colectivităţilor teritoriale locale (provinciile şi municipiile) cărora le recunoaşte competenţa administrativă generală în problemele de interes local. 
Totuşi statul stabileşte şi regimul juridic general al organizării şi funcţionării administraţiei publice locale, statutul funcţionarilor publici locali, procedurile administrative, concesiunile, exproprierile, contractele administrative şi răspunderea administrativă. 

Ca organizare teritorială, Spania cunoaşte regiunile, provinciile şi municipiile (urbane şi rurale), la care se adaugă ariile metropolitane (Barcelona, Valencia). 

Constituţia garantează unitatea naţiunii, cât şi dreptul la autonomie pentru diferitele naţionalităţi sau regiuni, îmbinând criteriul etnic colectiv cu cel etnic teritorial (cazul Cataloniei, Ţării Bascilor, Galiţiei). 

Toate structurile teritoriale dispun de o autonomie conformă intereselor specifice fiecăreia, existând posibilitatea extinderii acesteia. 

Regiunea reprezintă o comunitate autonomă, care dispune de competenţă legislativă, ce diferă de la regiune la regiune, şi care este în conformitate cu reglementările naţionale şi cele ale propriilor statute ce consacră autonomia comunităţilor regionale, inclusiv cu reglementările proprii adoptate în temeiul acestora. 

Constituţia (art. 148) reglementează competenţa legislativă a regiunilor potrivit regulii „per a contrario”, prin comparaţie şi în opoziţie cu cea a statului, de unde concluzia că ceea ce nu este expres rezervat puterii legislative centrale poate fi reglementat de regiune în domenii precum dezvoltarea regională şi economică, amenajarea teritoriului şi urbanismul, lucrări publice de interes regional, căi ferate şi rutiere, de acelaşi interes, etc. 

Organele regiunilor sunt adunarea legislativă, consiliul regional de guvernare şi preşedintele comunităţii. 

Adunarea legislativă este aleasă, în mod direct pe 4 ani, lucrează în şedinţe publice, este un organism deliberativ în materie legislativă locală ale cărei acte sunt controlate de Tribunalul Constituţional. 

Consiliul regional de guvernare este organul executiv ai cărui membrii sunt numiţi de preşedintele comunităţii şi au responsabilităţi asemănătoare unor miniştrii. 
Preşedintele comunităţii este ales de adunare şi numit de rege, conduce consiliul regional, are statut de prim-ministru şi răspunde în faţa adunării. 

Provinciile dispun de autonomie locală iar administraţia acestora este realizată de „reprezentanţa locală” compusă din consiliul provinciei, comisia de guvernare, preşedintele şi vicepreşedinţii. 

Consiliul provinciei este organul deliberativ format din deputaţi provinciali aleşi de consilierii municipali din rândul lor, care lucrează în şedinţe publice, având atribuţii normative, de control, de organizare, financiare şi de protecţie a intereselor colectivităţilor locale. 

Comisia de guvernare este compusă din preşedintele acesteia şi un număr de deputaţi numiţi de el în cadrul său, exercită atribuţii delegate de consiliu sau de preşedinte, după caz, asistându-l pe acesta din urmă în exercitarea atribuţiilor care îi revin. 

Preşedintele este ales de consiliu dintre membrii săi, organism care îl poate destitui prin moţiunea de cenzură. 

El numeşte vicepreşedinţii dintre membrii comisiei de guvernare, care îndeplinesc atribuţii delegate de preşedinte şi îl înlocuiesc în caz de absenţă. 

Atribuţiile proprii ale provinciilor sunt stabilite de legile naţionale şi de cele regionale, diferind de la o comunitate la alta, dar fiind comune în materia promovării şi dezvoltării intereselor specifice provinciei, prestarea serviciilor publice la acelaşi nivel supra-municipal, coordonarea serviciilor municipale pentru realizarea integrală şi eficientă a acestora, acordă asistenţa economică, tehnică şi juridică a municipiilor rurale. 

Autonomia regulamentară permite provinciilor, cu respectarea prevederilor legislative naţionale şi regionale, să-şi reglementeze propria organizare a autorităţilor reprezentative de conducere, a propriilor servicii publice, să adopte diverse regulamente interne de organizare şi funcţionare vizând proprii funcţionari.
Coordonarea serviciilor publice municipale presupune elaborarea anuală a planurilor de cooperare în vederea realizării investiţiilor şi serviciilor de competenţă municipală cu consultarea acestora din urmă. 

Principiul subsidiarităţii obligă provincia la sprijinirea financiară a municipiilor, când fondurile localităţii sunt insuficiente, dublată de subvenţii acordate de regiuni sau chiar de stat, după caz. 

Atribuţiile delegate provinciei trebuie să respecte ca reguli: 

- în actul de delegare trebuie să se prevadă condiţiile, conţinutul, durata şi mijloacele afectate atribuţiei transmise; 
- administraţia titulară păstrează dreptul de îndrumare şi control asupra administraţiei delegate;
- delegarea se face numai cu acordul colectivităţii teritoriale care preia atribuţia. 

Prin înfiinţarea regiunilor, provincia a devenit un intermediar între regiune şi chiar stat, pe de o parte, şi administraţia municipală, pe de altă parte, ca structură de bază având rol coordonator între aceste entităţi, inclusiv substituirea municipiilor care, nu-şi mai pot îndeplini corespunzător unele atribuţii. 

În concluzie, provincia este o entitate locală cu personalitate juridică constituită dintr-o grupare de municipii (comune) sau alte subdiviziuni teritoriale în scopul îndeplinirii unitare a unor activităţi locale sau de stat. 

 Administraţia municipală
Această structură dispune de autonomie administrativă locală, alegându-şi, după caz, organisme de conducere obligatorii şi/sau facultative. 

Cele obligatorii cuprind consiliul municipal, comisia de guvernare, primarul şi adjuncţii acestuia. 

Consiliul municipal este alcătuit din consilieri aleşi în mod direct pe patru ani şi reprezintă organul deliberativ al localităţii.

Printre atribuţiile proprii enumerăm adoptarea bugetului şi organizarea serviciilor publice locale, gestiunea domeniului public, adoptarea preluării atribuţiilor delegate de la alte autorităţi, precum şi, după caz, alegerea şi revocarea primarului, dacă legea nu atribuie acest drept în mod direct alegătorilor. 

Alte atribuţii vizează ordinea şi circulaţia publică, urbanismul, protecţia civilă şi a mediului înconjurător, prevenirea şi stingerea incendiilor, transporturi publice locale, servicii sociale, salubritatea, colectarea şi depozitarea deşeurilor. 

Ca servicii minime şi obligatorii de asigurat, prin lege, în mod propriu, exclusiv sau asociativ, enumerăm iluminatul public, întreţinerea străzilor, reţeaua de canalizare, alimentarea cu apă potabilă, colectarea reziduurilor menajere, salubritatea, controlul alimentelor şi al băuturilor. 

Atribuţii delegate de stat, regiune sau provincie sunt încredinţate numai în măsura în care ar spori eficacitatea acestora şi ar antrena o mai bună participare a cetăţenilor la îndeplinirea lor, desigur cu respectarea condiţiilor legale de delegare. 

La rândul său, consiliul îşi poate delega unele atribuţii comisiei de guvernare sau primarului. 

Comisia de guvernare este formată din primar şi unii consilieri desemnaţi de el, ca organism executiv care îndeplineşte în plen sau individual, prin membrii săi, unele atribuţii delegate de consiliu sau primar. 

Primarul ales, după caz, de consilieri ori de electoratul local, este executivul local şi şeful administraţiei locale şi are ca atribuţii: numirea şi revocarea adjuncţilor săi, a membrilor comisiei de guvernare, este ordonator de credite, dispune măsurile necesare în caz de calamităţi naturale sau catastrofe.
Adjuncţii primarului exercită atribuţii delegate de primar în domeniile economic, urbanism, financiar, circulaţie rutieră, înlocuindu-l în caz de absenţă. 

Organismele facultative sunt constituite la libera apreciere a comunităţilor locale şi a municipiilor şi vizează: 
- comisii de informare alcătuite din consilieri locali, ca organisme de lucru ale consiliului, constituite pe probleme şi reflectând configuraţia politică a plenului, cu rol de pregătire sau avizare a hotărârilor acestuia; 

- consiliile sectoriale, prezidate de un consilier local, cu o componenţă liber stabilită de autoritatea locală, cu rol de angrenare a cetăţenilor şi a asociaţilor locale la rezolvarea propunerilor şi sesizărilor adresate executivului local; 

- echipele municipale de district (subdiviziuni urbane ale marilor oraşe) ca organisme deconcentrate ale consiliului municipal cu rol în îmbunătăţirea afacerilor orăşeneşti. 

Consiliile municipale pot întâmpina dificultăţi în exercitarea atribuţiilor proprii, motiv pentru care legea permite degrevarea lor de respectivele competenţe prin: 

- scutirea acestora de obligaţiile ce nu le pot îndeplini, conferită, după caz, de provincii sau regiuni; 

- sprijinirea prin ajutor acordat de provincii sau regiuni în îndeplinirea serviciilor publice minimale obligatorii. 

Relaţiile dintre toate nivelele organizării administrative locale şi între structurile aferente acestora nu au la bază subordonarea. 

Controlul administrativ general asupra actelor de putere ilegale ale administraţiei locale se face ulterior prin atacarea lor în faţa tribunalului administrativ, distinct de instanţele de drept comun, ceea ce nu conduce la suspendarea de drept a măsurii contestate. 

Autoritatea de control administrativ, la nivel regional, este un organ special, delegat al guvernului, iar la nivelele provinciei şi municipiilor este delegatul guvernamental de la nivel provincial, care reprezintă puterea centrală în teritoriu, exercitând administraţia statului în mod direct în interesul comunităţii autonome şi în coordonare cu administraţia locală. 

Municipiile (oraşele şi comunele) sunt autonome şi au personalitatea juridică deplină.

Exercitarea dreptului la autonomie permite provinciilor limitrofe cu trăsături istorice, culturale şi economice comune dar distincte de ale altora, teritoriilor insulare şi provinciilor ca entităţi să se constituie în comunităţi autonome în baza unui referendum popular local, fără ca prin aceasta să aibă loc un proces de federalizare a statului şi a comunităţilor respective. Asemenea comunităţi vor putea adopta statute proprii, trimise parlamentului spaniol spre legiferare.
Datorită acestui regim juridic diversificat, diferit şi flexibil s-a recunoscut „de jure” şi în mod oficial autonomia tradiţională a unor regiuni precum Catalonia, Ţara Bascilor şi Galiţia.
Ungaria

Ungaria este împărţită în următoarele unităţi administrative: capitala, departamentele, oraşele şi comunele. Conform Constituţiei, autorităţile locale au misiunea de a gestiona problemele locale şi de a exercita puterea în interesul populaţiei locale (art.42). Drepturile autorităţilor locale au fost stabilite prin lege. În art. 44 al Constituţiei se face referire la corpul reprezentanţilor şi la rolul primarilor.

Procesul descentralizării a fost iniţiat în 1990 şi au fost experimentate mai multe modalităţi, acordând mai multe competenţe comunelor care au revenit la forma iniţială, eliminând consecinţele fuziunilor forţate anterioare.

În anul 2006, a fost începută o reformă a instituţiilor şi a mecanismelor financiare, în scopul de a eficientiza activitatea. Reforma este în curs de realizare, având loc dezbateri în legătură cu statutul şi competenţele regiunilor.

În prezent, în Ungaria au fost constituite trei nivele de organizare: comunele (telepulesek), comitatele (megyek) şi regiunile (regiok). 

În Ungaria, cele 3.174 comune constituie elementul de bază al sistemului administraţiei locale, populaţia lor medie fiind de 3.200 locuitori. 

Comunele sunt conduse de un consiliu, ai cărui membri sunt aleşi prin sistem proporţional în comunele cu mai puţin de 10 000 locuitori şi prin sistem uninominal, în două tururi (jumătate) şi pe listă (cealaltă jumătate), pentru celelalte comune. 

Competenţele comunelor sunt în domeniile stării civile, ordinii publice, urbanismului, apei, deşeurilor menajere, luptei împotriva incendiilor, dezvoltării economice, transporturilor, drumurilor, spaţiilor verzi, sănătăţii, serviciilor sociale, caselor de bătrâni, ajutoarelor de şomaj şi educaţiei. În afară de Budapesta, mărimea medie a comunelor este de 2 700 locuitori, 90% din ele având mai puţin de 50 000 de locuitori. Comunele foarte mici (sub 1 000 de locuitori) sunt grupate în structuri intercomunale.

Cele mai mari cheltuieli ale colectivităţilor locale sunt pentru domeniul educaţiei, urmat de sănătate, locuinţe, servicii publice.

Orice oraş a cărui populaţie depăşeşte 50 000  locuitori poate fi declarat, de către Adunarea Naţională, oraş cu statut departamental. Ele cumulează competenţele comunei şi departamentului şi pot crea arondismente.

Capitala, Budapesta, are un statut special, de nivel departamental, administrarea sa fiind organizată pe două nivele: primăria generală şi cele 23 de arondismente, ambele funcţionând pe model comunal. Oraşul este condus de un consiliu general, două treimi din membrii acestuia fiind aleşi de consiliile municipale ale arondismentelor, iar restul consilierilor sunt aleşi prin vot direct. Primarul general reprezintă puterea executivă.

Autorităţile municipale constituite sunt: corpul reprezentanţilor, organul legislativ, ales prin vot direct şi primarul (polgarmester), ales pe o perioadă de patru ani. Ele au competenţe în dezvoltarea locală, amenajarea teritoriului, protecţia mediului, locuinţe, transport public, servicii sociale, învăţământul de bază, infrastructura rutieră, resurse de apă, pompieri, cultura.

Cele 19 comitate sunt definite conform metodei comunitare NUTS3 şi sunt conduse de consilii, alese prin vot direct. Cele 19 departamente au o legitimitate istorică puternică. Departamentele (comitatele) sunt conduse de un consiliu departamental şi un preşedinte. Cele 19 comitate au competenţe în domeniul turismului, amenajării teritoriului,învăţământului secundar, sănătate, educaţie, dezvoltare economică etc.

Legea din 1996, cu modificările ulterioare ‑ referitoare la dezvoltarea regională şi amenajarea teritoriului ‑ a precizat obiectivele, rolul, structura instituţională şi instrumentele financiare ale politicii regionale, bazate pe cooperarea între comitate, în cadrul consiliilor de dezvoltare regională.

Regiunile stabilite au fost: Ungaria de Nord, Marea Câmpie de Nord, Marea Câmpie de Sud, Ungaria Centrală, Transdanubiana de Vest, Transdanubiana Centrală, Transdanubiana de Sud.

Politica referitoare la regiunile create în anul 1999 este în curs de elaborare, întrucât nu au fost definite clar diferenţele între competenţele regiunii şi cele ale departamentelor. Regiunile sunt administrate de un consiliu de dezvoltare regională, compus din reprezentanţi ai guvernului central şi ai autorităţilor locale, dar nu sunt considerate colectivităţi locale autonome.

II. Bune practici in utilizarea fondurile europene în unele state membre
Diversitatea de structuri şi abordări pentru managementul fondurilor structurale existente în statele membre arată că acestea şi-au stabilit instituţiile şi instrumentele de lucru necesare potrivit culturii organizaţionale proprii
.

După 1987, când s-a introdus programarea fondurilor structurale, statele membre cu sisteme de guvernare moderne precum Marea Britanie, Ţările Scandinave, Olanda, au avut un atuu important, acela că erau deja obişnuite cu acest mod de planificare. Această procedură inovativă, dezvoltată peste ocean, ajută la început autorităţile locale să-şi definească priorităţile de dezvoltare pe o bază strategică. Extinderea modelului de planificare strategică la utilizarea fondurilor structurale s-a făcut cu unele dificultăţi, generate mai ales de suprapunerile şi necoordonarea dintre programele de dezvoltare regională şi alte politici şi programe locale, precum Planurile locale de acţiune pentru mediu, Agenda locală 21, Strategiile de dezvoltare rurală etc. 


Pentru celelalte state membre, aplicarea principiilor avansate de bună-guvernare şi a noilor abordări în planificare au necesitat un timp mai îndelungat, în care au contat, pe lângă aspectele de cultură organizaţională, specifice fiecărei ţări, calitatea administraţiei şi deschiderea pentru europenizare.


Construcţia instituţională a reprezentat în unele ţări o încercare majoră. În altele, adaptările s-au făcut din mers şi nu au creat dificultăţi. Perioada pregătitoare pentru programarea 2000 – 2006 este intervalul în care s-au creat cele mai multe instituţii specializate, din 1987 încoace. În Marea Britanie, de exemplu, s-au creat instituţiile de implementare specializate, printre care Learning and Skills Councils (Consiliile pentru educaţie şi formare) şi Small Business Service (Serviciul pentru întreprinderi mici).

Italia

Un alt exemplu este Dipartimento per le politiche di sviluppo e coesione (DPS), Departamentul pentru politici de dezvoltare şi coeziune din Italia, instituţie creată în 1997, pentru a administra asistenţa structurală şi care are meritul de a fi devenit un agent al schimbării în Italia. Experienţa italiană este semnificativă şi pentru modul cum politica europeană de coeziune a dinamizat reformularea politicilor interne de dezvoltare.


Până la programarea 2000 – 2006, Italia a avut o slabă performanţă în utilizarea fondurilor structurale. În prima perioadă de programare (1988 – 1993) s-au cheltuit numai 72% din fondurile comunitare alocate. În a doua perioadă de programare (1994 – 1999), fondurile, care fuseseră alocate programelor operaţionale regionale şi care însumau jumătate din totalul fondurilor, au fost redirecţionate către programele naţionale, regiunile dovedindu-se incapabile să utilizeze aceste resurse. Aceste date arătau că actorii locali desemnaţi pentru a implementa fondurile destinate dezvoltării regionale nu au făcut faţă cerinţelor impuse de procesul de implementare. Situaţia s-a îmbunătăţit numai după înfiinţarea Departamentului pentru politici de dezvoltare şi coeziune (DPS), pe lângă Trezoreria Italiei, condus de un fost economist de la Banca Italiei. DPS a folosit politicile europene pentru a promova reforma politicilor publice interne şi a realizat programarea pentru perioada 2000 – 2006, formulând acum şi strategia de dezvoltare din sudul Italiei.


Starea de subdezvoltare a Sudului este o problemă veche a Italiei. Această parte a ţării numită Mezzogiorno, se întinde la sud de Roma şi cuprinde 8 regiuni, locuite de o treime din populaţia ţării. La mijlocul anilor `50, guvernul italian a încercat să industrializeze forţat Sudul rural şi sărac prin crearea unor poli de dezvoltare. Pentru aceasta a înfiinţat Cassa peri l Mezzogiorno (Fondul Sudului), o agenţie centrală, îndependentă, plasată în afara administraţiei obişnuite, menită să ofere resursele financiare pentru lucrările de infrastructură, investiţiile publice şi stimulentele pentru investiţiile private. Investiţiile firmelor de stat sau a celor controlate indirect de stat cunoscute sub numele de holding-uri au fost prioritar dirijate de către stat către Mezzogiorno. Pentru a se asigura nivelul cerut de sindicate, salariile muncitorilor care lucrau în zonă au început, spre sfârşitul anilor 1960, să fie subvenţionate de stat prin acordarea unor sume deductibile de la taxele pentru asigurări sociale.


La început, modelul italian de intervenţie al statului în economie a avut succes, iar cele două holdinguri de stat, ENI şi IRI, prezente în zonă, deveniseră modele invidiate de întreprinderile publice. Lira italiană a devenit stabilă, diferenţele de venit dintre nord şi sud s-au redus, condiţiile de viaţă s-au îmbunătăţit.


Aceste rezultate au durat numai până la criza energetică din anii1970, care a afectat în special industria mare consumatoare de energie din Sud. Holding-urile nu au fost capabile să se adapteze la noile condiţii şi au intrat într-o criză financiară pe termen lung. Zonele industriale aflate la tot pasul în Sud au început să dispară una câte una în numai câţiva ani. Industrializarea forţată a Sudului crease aşa-numitele  «catedrale în deşert», mari proiecte industriale care se sprijineau pe stat şi care nu au reuşit să genereze în jurul lor o creştere economică locală şi nici dezvoltare durabilă.


Decizia guvernului de a-şi asuma declinul economic al Sudului, care a durat peste 10 ani, până în anii `80, nu a condus decât la apariţia unui clientelism politic şi economic în regiune, fără însă a putea redresa situaţia.


Comisia Europeană a fost cea care a insistat pentru privatizarea holding-urilor, obligând statul să accepte că încalcă legile concurenţei, subvenţionând pierderile acestor companii prin preluarea lor la datoria publică. Sub acelaşi motiv a încetat şi subvenţionarea salariilor.


Investiţiile în Mezzogiorno au scăzut drastic în anii 1990, şomajul în Sud era de 17,1% şi a ajuns la 21,9% în 1997, faţă de 6,5% în Nordul Italiei.


Provocarea pentru asistenţa structurală acordată Italiei a reprezentat-o depăşirea stării de subdezvoltare a sudului Italiei. După eşecul politicilor centralist intervenţioniste de creare a unor “poli de creştere”, reforma politicilor de dezvoltare a Sudului a ţintit trei direcţii pe care anterior se făcuseră greşeli majore: politicile economice, relaţiile instituţionale şi politicile administrative.


În ceea ce priveşte politicile economice şi de dezvoltare, s-a recunoscut faptul că abordarea dirijistă de sus în jos, de tipul intervenţiilor speciale ale statului în Sud, nu au încurajat responsabilizarea actorilor regionali şi locali şi au suprimat potenţialul endogen al regiunilor. Practic, subdezvoltarea în această zonă are drept cauze: inexistenţa IMM-urilor locale, a investiţiilor private, a reţelelor industriale, a întreprinderilor orientate spre export şi a infrastructurii locale şi regionale.


Din punct de vedere al relaţiilor instituţionale, s-au introdus forme de coordonare şi control între autorităţile naţionale şi cele regionale şi locale şi a trebuit să se ţină seama de relaţiile istoric conflictuale între autorităţile regionale şi cele locale în atribuirea responsabilităţilor. Unitatea de monitorizare a investiţiilor publice, creată în anii 1980 pentru a evalua şi selecta propunerile de proiecte ale administraţiilor regionale şi ale întreprinderilor a fost altă instituţie care şi-a ratat misiunea pentru care a fost creată.


Instituţia care a preluat conducerea şi care a devenit un agent al schimbării în administraţia italiană este Departamentul pentru politici de dezvoltare (DPS), care a direcţionat procesele administrative spre o cultură organizaţională nouă, bazată pe performanţă. Instituţia a fost creată ca urmare a unui proces de reformă administrativă iniţiat în 1997 şi este cea care a preluat pregătirea şi programarea celor 22 de miliarde de euro din fondurile structurale, alocate pentru perioada de programare 2000-2006.


Strategia de dezvoltare a Sudului realizată de DPS a pornit de la constatarea că resursele naturale locale nu au fost valorificate şi că nu s-au exploatat oportuniţile de dezvoltare şi creştere pe care le reprezintă IMM-urile locale. Polii de creştere trebuie identificaţi la nivel local şi lăsaţi să fie dezvoltaţi de către actorii locali şi nu impuşi din exterior. Prin aceste orientări, guvernele locale şi regionale sunt responsabilizate şi implicate direct în deciziile care trebuie luate în parteneriat  cu actorii locali implicaţi.


O importanţă specială a fost acordată proiectelor locale cunoscute sub numele de Pactele teritoriale, procedură inovativă dezvoltată după înfiinţarea DSP, dar bazată pe alte abordări europene similare precum Territorial Employment Pacts, promovat de Comisia Europeană într-un program multi-regional, în perioada 1994 – 1999, sau Planurile de Acţiune Locală, finanţate prin LEADER şi Fondul European Agricol de Dezvoltare Rurală.


Pactele Teritoriale îşi propun să stimuleze dezvoltarea de parteneriate, numite coaliţii, pe un anumit teritoriu şi promovarea unor proiecte comune între diferiţi actori publici şi privaţi, municipalităţi şi provincii, întreprinderi, sindicate, bănci. Fiecărui membru al “coaliţiei” îi revine o sarcină în cadrul proiectului pe care îl va realiza în comun. De exemplu, administraţia va avea sarcina să dezvolte procedurile necesare şi cadrul de reglementare necesar, întreprinderile vor asigura know-how, forţa de muncă necesară şi alte cereri specifice, sindicatele vor asigura interfaţa pentru relaţiile de muncă, iar băncile vor facilita obţinerea creditelor necesare. Până în 2001 fuseseră încheiate 130 de Pacturi care au implicat 2000 de autorităţi municipale, acoperind 40% din teritoriul italian şi o treime din populaţia ţării.


DPS a încurajat valorificarea în continuare a acestor coaliţii prin elaborarea de Programe Teritoriale Integrate – TIPs, în cadrul Programelor Operaţionale Regionale pentru 2000 – 2006, ca mijloc de mobilizare a forţelor şi resurselor locale. Aceste proiecte complexe de dezvoltare sunt produse de către reţele ale administraţiei locale, care formează o zonă economică clar delimitată teritorial. Administraţiile regiunilor asistă realizarea proiectelor şi participă la selecţia proiectelor pentru finanţare. 


Unul din proiectele de succes finanţate din fonduri structurale în sudul Italiei este aşa-numitul  “Trulli din Alberobello”. Trulli sunt locuinţe ţărăneşti din calcar, cu vechime de peste 500 de ani, construite pe baza unei tradiţii în zona mediteraneană veche de 1000 de ani, tradiţie care se întâlneşte în nordul Africii, sudul Franţei şi al Spaniei, Grecia şi Capodochia (Turcia). În Alberobello din regiunea Puglia (sed-estul Italiei) se găsesc 14000 trulli, acesta fiind singul loc în care acestea sunt dispuse într-o aşezare de tip urban. 


Proiectul a urmărit salvarea de la degradare şi restaurarea acestor trulli şi a început în anul 1998 cu includerea localităţii Alberobello în patrimoniul mondial UNESCO. Abordarea proiectului de restaurare a reflectat conceptul de dezvoltare durabilă care ţine seama de toate aspectele dezvoltării: aspectul economic, social şi de mediu.


Realizarea proiectului a presupus parcurgerea unei serii de etape succesive: primul a fost cel de promovare a unei reglementări de protecţie a trulli din Alberobello. A urmat rechiziţionarea de către primărie a unor trulli de la proprietari pentru a le restaura şi a le introduce în circuitul public, iar familiile individuale au primit asistenţă financiară pentru restaurarea acestor trulii, fie cu destinaţia de locuinţe familiale, fie cu destinaţia de spaţii de cazare pentru turişti şi au întocmit planuri pentru repararea căilor de acces şi pentru crearea unor servicii publice locale (iluminat, apă, canalizare, acces la internet, TV etc.) Proiectul a realizat 1000 de locuri de cazare şi a generat o creştere masivă a turismului în zonă, ajungând la circa un milion de vizitatori pe an. 


După încheierea primei faze, în anul 2000, primăria din Alberobello a decis să continue proiectul, prin dezvoltarea unui produs turistic complex, situat pe valea Itriei, unde este situată localitate. Între 2000 şi 2004, un număr de şase municipalităţi de pe valea Itriei au elaborat un Program Teritorial Integrat, care îşi propunea dezvoltarea zonei turistice marcate de cele şase localităţi, având Alberobello ca poartă de intrare a turismului în zonă. Proiectul în valoare de 60 de milioane de euro s-a finanţat din programul Operaţional Regional Puglia.

După o primă fază în implementarea fondurilor structurale, care a fost caracterizată prin clasicile proiecte de infrastructură şi tradiţionalele stimulente pentru investiţii, Comisia Europeană a cerut statelor membre abordări mai inovative în alocarea fondurilor. Propunerile italiene s-au reorientat spre facilitarea şi asigurarea serviciilor pentru afaceri, reglementarea serviciilor financiare şi dezvoltarea parteneriatelor locale. În centrul abordărilor DPS s-au aflat politicile pentru stimularea competitivităţii teritoriale, care au marcat diferenţa între intervenţiile sectoriale şi politica de subvenţii care au caracterizat abordările anterioare şi acţiunile concentrate pe zone şi teritorii din politicile actuale. Pentru a impune acest nou curent, DSP a rezistat presiunii puternice exercitată de confederaţia italiană a industriaşilor, care doreau să continue politica stimulentelor şi a subvenţiilor directe. Abordarea bazată pe dezvoltarea potenţialului endogen este opusul celei centralist dirijiste şi a celei orientate pe simple transferuri care au condus politicile guvernamentale în trecut.


Au fost doi factori principali care au făcut posibilă reforma politicilor de dezvoltare în Italia. Primul se referă la receptivitatea faţă de inovaţiile introduse de politica de coeziune europeană, respectiv introducerea procesului de programare a fondurilor structurale, concentrarea pe dezvoltarea endogenă, introducerea Pactelor Teritoriale, bunele practici privind iniţiativele locale. Al doilea factor este legat de existenţa DSP, instituţie naţională având multe afinităţi şi vederi comune cu cele ale Comisiei Europene şi vehicolul care a condus procesul de schimbare.


Cazul Italiei sugerează că impactul politicii europene de coeziune nu trebuie nici subestimat, dar nici supraestimat. Ideile europene sunt suficient de puternice pentru a crea un discurs european pe plan naţional şi local, dar nu pot fi puse în mişcare decât dacă există actori locali potirviţi şi un context intern apt pentru schimbare. 

Spania
Spania, alături de Portugalia, Grecia şi Irlanda este unul dintre cei patru mari beneficiari de fonduri structurale şi de coeziune. O lucrare de referinţă privind impactul asistenţei structurale asupra dezvoltării economico-sociale a Spaniei afirmă că politicile structurale şi-au atins obiectivele pe care spaniolii şi le-au propus. Asistenţa structurală a contribuit semnificativ la dezvoltarea şi creşterea a celor mai sărace zece regiuni ale Spaniei şi la reducerea disparităţilor regionale
.

În perioada de programare 1994-1999, fondurile au condus la creşterea suplimentară a indicatorilor economici – venitul, ocuparea forţei de muncă, volumul investiţiilor private, pentru cele zece regiuni asistate sub Obiectivul 1, reprezentând o creştere anuală de 1%, datorată fondurilor europene. Aceasta a condus la o creştere suplimentară pe toată perioada de programare cu 6 procente mai mare decât cea înregistrată în restul Spaniei. Ocuparea forţei de muncă a crescut anual cu câte 27000 de noi locuri de muncă, totalizând 300 000 de noi locuri de muncă pe aceeaşi perioadă. În final, diferenţele între venitul pe cap de locuitor în regiunile asistate şi restul Spaniei s-au redus cu 20% până la sfârşitul perioadei.

Fondurile structurale au fost alocate în trei domenii majore: infrastructura, cu o medie pe regiuni de 45% din totalul fondurilor alocate, cca 34% pentru dezvoltarea capitalului uman şi 21% pentru sprijinirea afacerilor.

Investiţiile productive au înregistrat cel mai bun raport cost-eficacitate, în timp ce profitul ridicat al acestor investiţii, situat în medie la 30% a reprezentat o sursă adiţională de creştere a productivităţii în regiunile asistate.

Proiectele de infrastructură au fost dintre cele mai profitabile datorită ratelor înalte de recuperare a investiţiilor, fapt care a indicat şi nevoia prioritară pentru acest tip de intervenţii până când s-a constituit „stocul necesar de infrastructură”. Investiţiile în infrastructura de transport au urmărit mai ales întărirea infrastructurii regionale interne, aceasta pentru a pregăti regiunile mai sărace înainte de a le face uşor accesibile pentru exterior. 

Un studiu asupra impactului asistenţei structurale pe întreaga perioadă 1989 – 2006, analizează efectele economice şi sociale pe care le-au generat proiectele finanţate prin fondurile structurale şi de coeziune în Spania. Direcţionarea cheltuielilor publice către finanţarea unor nevoi şi cereri reale reprezintă unul din factorii majori căruia i se datorează stimularea economiei prin intervenţiile cu fonduri structurale.

Efectele benefice trebuie urmărite pe partea beneficiarilor de fonduri (demand side) şi a furnizorilor de fonduri (supply side). În privinţa beneficiarilor de fonduri, efectele sunt generate chiar de proiectele realizate, dar şi de influenţele colaterale provocate de acestea în timp şi în diferite alte localităţi şi domenii de activitate. Proiectele care realizează capacităţi productive, servicii suport pentru afaceri, infrastructura şi forţa de muncă educată, atrag indirect beneficii ca urmare a creşterii veniturilor, a salarilor şi a ocupării forţei de muncă. Apar însă şi efecte negative indirecte, prin creşterea preţurilor.

În privinţa furnizorilor de fonduri, efectele se referă la stimularea competitivităţii şi a producţiei de bunuri şi servicii, la obţinerea unor rate cât mai ridicate de productivitate, având scopul de a reduce importurile şi a creşte ponderea exporturilor.

Pe termen mai lung trebuia să se aibă în vedere efectele indirecte generate de apariţia noilor capacităţi în construcţie sau modernizare, de stimulare a fluxurilor de investiţii şi de disponibilitatea crescută a forţei de muncă mai bine calificată şi mai adaptată la cerinţele pieţii, de stocul de infrastructură creat, de stimularea indirectă a exporturilor, care conduc în final la dinamizarea cererii de bunuri industriale.

Efectele directe şi indirecte înregistrate de partea furnizorilor şi a utilizatorilor de fonduri structurale sunt puternic interdependente, iar combinaţia lor duce la dezvoltare şi creştere economică, ocuparea forţei de muncă şi realizarea bunăstării sociale.

În Spania, efectele negative care ar fi putut apărea datorită presiunilor inflaţioniste create de mişcarea ascendentă a salariilor şi a preţurilor, au fost temperate şi au reuşit să fie absorbite datorită investiţiilor în noi capacităţi de producţie.

Există şi nemulţumiri privind modul cum a fost folosită asistenţa structurală. Un punct de vedere critic se referă la eficienţa proiectelor. Experţii spanioli consideră că dacă li s-ar fi acordat mai multă greutate considerentelor privind eficienţa, impactul general al asistenţei comunitare ar fi fost considerabil mai mare şi ar fi făcut mai rapidă convergenţa Spaniei faţă de media UE. În acest sens au existat critici destul de numeroase privind risipa şi ineficienţa folosirii fondurilor structurale, cauzate mai ales de o abordare defectuoasă a analizelor economice care fundamentează proiectele. Unele proiecte nu ar fi rezistat unei analize stricte cost-beneficiu iar implementarea lor în aceste condiţii a condus la utilizarea sub-optimală a fondurilor.

Spania este una din ţările care au o privire critică asupra modului cum sunt alocate fondurile structurale şi de coeziune la nivel comunitar. Teza susţinută este că politica europeană de coeziune ar trebui să aibă în vedere statele membre ca întreg şi să se renunţe la abordarea regională din prezent. Unii economişti spanioli cred că asistenţa structurală ar trebui dirijată cu precădere către regiunile mai bogate, pentru că intervenţiile cu fonduri europene în aceste regiuni ar genera o bunăstare mai mare. Bogăţia suplimentară creată ar putea fi apoi redistribuită către segmentele mai sărace ale populaţiei, prin mecanismele proprii fiecărei ţări – sistemele de protecţie socială, sistemele fiscale şi cele de taxare locală. Argumentele principale pe care se bazează această teorie sunt că rata de recuperare pentru investiţiile publice este mai scăzută în regiunile sărace decât în cele mai bogate, ceea ce conduce la un cost de eficienţă mai bun pentru regiunile bogate decât pentru cele sărace, iar efectul de antrenare în regiunile finanţate prin Obiectivul 2 este mai mare decât cel obţinut în regiunile asistate prin Obiectivul 1.

Dacă rămâne totuşi la abordarea regională, politica de coeziune va trebui să-şi concentreze priorităţile pe regiunile rămase în urmă şi pe regiunile foarte dens populate. Pe lângă regiunile mai puţin dezvoltate ale Europei, zonele dens populate tind să aibă probleme din ce în ce mai mari legate de congestionare, de scăderea calităţii vieţii, de integrarea socială şi de calitatea mediului. Specialiştii spanioli cred că aceste zone şi-ar putea pierde în viitor avantajele competitive ca zone metropolitane, de aceea un sprijin financiar comunitar ar fi poate mai binevenit în acest caz decât cel acordat în prezent regiunilor cu handicap geografic. 

Opinii diferite au existat şi în ceea ce priveşte programul European Spatial Development Perspective cu privire la politica integrată de amenajare a teritoriului. Acest concept este parte a dimensiunii de coeziune teritorială şi a cărui politică este sprijinită financiar prin fondurile structurale dedicate celui de-al treilea obiectiv – Cooperarea Teritorială Europeană prin reţeaua ESPON. Priorităţile urmăresc armonizarea diferitelor regiuni ale Europei într-o viziune uniformă şi integrată din punct de vedere al infrastructurii, al planificării economice, al dezvoltării urbane şi rurale, al megalopolis-urilor, al politicii de mediu, al planurilor hidrologice şi de irigaţii. Un studiu realizat de o echipă de cercetători spanioli specializaţi în planificare spaţială, arată că Spania are o viziune mai izolaţionistă asupra amenajării teritoriului şi nu vede cu ochi buni încercarea unor state membre de a impune un document strategic integrat care satisface mult mai mult viziunea, interesele şi aşteptările jumătăţii nordice a continentului decât cele sudice. Pe fondul descentralizării şi al autonomiei locale accentuate şi în condiţiile unei experienţe limitate în domeniul amenajării teritoriului, Spania nu are strategii de planificare teritorială cu ţările vecine şi priveşte terenul doar ca pe o resursă economică.

Pentru perioada 2007 – 2013, Spania nu s-a mai calificat la asistenţă de la Fondul de coeziune, iar numărul de regiuni asistate sub Obiectivul Convergenţă se reduce la patru: Andalusia, Extremadura, Galicia şi Castillia La Mancha. Celelalte regiuni au depăşit pragul care le califica pentru Obiectivul 1, rămânând să primească fonduri mult mai reduse din cele alocate sub Obiectivul Competitivitate Regională şi Ocupare.

Experienţa în gestionarea fondurilor structurale a avut influenţe pozitive asupra modului de elaborare a politicilor publice. După încetarea asistenţei structurale masive, Spania şi regiunile au continuat procesul de reducere a dezechilibrelor macroeconomice, de liberalizare a pieţelor şi de dezvoltare a capitalului industrial şi uman.                                                                                                                                                                                                                                                                                                                                                                                                                                                                                                                                                           

Polonia
În ciuda dezastrului anunţat de unii analişti, Polonia s-a pregătit minuţios înainte de aderare, astfel încât nimic spectaculos, în sens negativ, nu s-a întamplat. Într-un raport guvernamental din anul 2005, la un an după aderare, a fost scos în evidenţă faptul că investiţiile străine directe din Polonia au sporit cu aproximativ 6 miliarde de euro, o creştere de 23%, comparativ cu anul precedent, iar exporturile poloneze către celelalte ţări membre ale UE au crescut cu 35%, în perioada mai-decembrie, în comparaţie cu perioada similară anului 2003. În plus, Polonia a primit cu 1,45 miliarde de euro mai mult decat a alocat la bugetul comun al Uniunii, iar agricultura a beneficiat de circa 1,8 miliarde euro. Potrivit aceluiaşi raport guvernamental, nici unul dintre scenariile pesimiste, pe care le pronosticau unii analişti nu s-au adeverit după aderarea Poloniei la Uniunea Europeană - falimentul masiv al micilor proprietari, invadarea pieţei poloneze cu produse din UE şi străini care să cumpere proprietăţi imense în Polonia. Nici polonezii nu au emigrat masiv în alte ţări din Uniune, în căutare de lucru. 

Oficialii polonezi au declarat recent că peste 500.000 de persoane pleacă anual în Germania, Marea Britanie şi Irlanda, în special la muncii sezoniere. În 2006, la doi ani de la aderarea la Uniunea Europeană, balanţa agroalimentară a Poloniei a devenit pozitivă. Potrivit profesorului Tadeusz Kolodziej
, preşedintele Asociaţiei Poloneze de Studii în domeniul Integrării Europene, realitatea i-a contrazis pe cei care se aşteptau ca o serie de întreprinderi să dea faliment şi Polonia să-şi piardă identitatea naţională. 

Pe parcursul a şapte ani, până la aderare, Polonia cunoscuse deja o creştere economică, iar zlotul, moneda naţională, a continuat să se aprecieze în tot acest timp, fără a afecta exporturile. Şocul aderării s-a produs cu câteva luni înainte de 1 mai 2004, când, de teamă că preţurile vor creşte, oamenii au început să cumpere şi au ajuns la stocuri de două ori sau de patru ori peste necesar. 

Fermierii polonezi au obţinut, după intrarea în Uniunea Europeană, subvenţii generoase. După aderare, produsul intern brut pe cap de locuitor s-a menţinut la nivelul de sub 45% din media UE. Situaţia pentru anul 2005 nu era deloc promiţătoare, cu o creştere de doar 3,2% a PIB, chiar dacă în 2006 s-a ajuns la 4,5%. 

Câştigătorii aderării Poloniei la UE s-au dovedit a fi agricultorii, tinerii, cercetătorii şi consumatorii. Agricultorii au fost avantajaţi în procesul aderării la UE, care le-a adus acces la credite mici. Ei au beneficiat de efectele creşterii exporturilor alimentare, de plăţile directe prin politica agricolă comună şi de noile tipuri de credite. Indirect, sistemul financiar s-a dezvoltat semnificativ, întrucât accesul la credite impunea ca populaţia rurală să aibă cont la bancă. Drept consecinţă, a crescut numărul locurilor de muncă în agricultură, o tendinţă aparent contrară dezvoltării acestei ţări. 

Protecţia consumatorului a devenit o realitate normată de standarde europene. Corporaţiile multinaţionale au inceput să plaseze în Polonia nu doar unităţile de producţie, dar au creat şi o serie de centre de cercetare. 

În ceea ce priveşte migraţia forţei de muncă, nu s-a produs “un export masiv de creiere”, iar mulţi polonezi au preferat să muncească în ţară, în condiţii avantajoase.

Cea mai bună modalitate de a reduce efectele negative ale “şocului aderării” este luarea de cât mai multor măsuri în vederea adaptării la regulile europene înaintea acestui moment, a fost concluzia profesorului Tadeusz Kolodziej.

Economiile locale se află şi ele în competiţie. Experienţa Poloniei demonstrează că una dintre provocările importante, care decurg din această competiţie la nivel naţional, este aceea de a construi un cadru legislativ, administrativ, politic, capabil să ducă la îmbunătăţirea performanţelor vizand prestarea serviciilor publice la nivel local.

Un factor important al creşterii economice a Poloniei în anii 2004-2010 l-au constituit transferurile din bugetul Uniunii Europene. În perioada 1 mai 2004 - 28 februarie 2010 s-au transferat 38,1 miliarde euro. În acelaşi timp, Polonia a plătit la bugetul UE 16,7 miliarde euro. Soldul este pozitiv la intrările din UE după şase ani, situându-se la 21,4 miliarde euro. Anul 2009 a înregistrat un record în istoria poloneză a aderării, deoarece după efectuarea calculelor a reieşit că de la bugetul UE au intrat în Polonia 6 miliarde euro, ceea ce reprezintă aproximativ 2% din Venitul Naţional Brut.

Suma mai sus menţionată se compune din transferuri în cadrul politicii de coeziune - 21,4 miliarde euro (din care 6,1 miliarde euro în 2009); în cadrul politicii agrare comune - 12,8 miliarde euro (din care 3 miliarde euro în 2009), şi altele - aproximativ 4 miliarde euro (din care peste 0,1 miliarde euro în 2009).

Fondurile din cadrul politicii de coeziune au fost direcţionate către proiectele din domeniul infrastructurii, transportului, protecţiei mediului, susţinerea întreprinderilor mici şi mijlocii, conversiei/activării profesionale a şomerilor. În perioada 2007-2013, Polonia va fi cel mai mare beneficiar net din bugetul UE, ca şi cel mai mare beneficiar al politicii de coeziune. Totodată, dintre toate noile state membre, Polonia va beneficia în cei şapte ani de la aderare de cele mai multe fonduri legate de Politica Agrară Comună.

Datele Comisiei Europene referitoare la utilizarea fondurilor din cadrul Fondului European de Dezvoltare, din Fondul European Social şi din Fondul de Coeziune pentru perioada 2007-2013, publicate în martie 2010, arată că Polonia, este în mod decisiv lider în ceea ce priveşte utilizarea acestor bani din UE. Valoarea fondurilor transferate de la Comisie (sub formă de avans sau refinanţare) a depăşit 9,59 miliarde euro. Pe locurile următoare se situează Germania şi Spania, care au obţinut de la Comisia Europeană sume de aproape două ori mai mici în comparaţie cu Polonia - respectiv 4,95 miliarde euro şi 4,79 miliarde euro.

III. Necesitatea unei politici regionale în România. Tendinţele şi factorii determinanţi ai disparităţilor regionale
România este, după Polonia, ţara cu cea mai numeroasă populaţie (21,7 milioane) dintre ţările din Europa de Est şi Centrală (EEC), şi a şaptea ca mărime între statele membre, fiind situată în extremitatea estică a grupării. Această poziţionare, împreună cu infrastructura de transport slab dezvoltată calitativ a condus la dificultăţi în accesarea pieţelor UE şi la costuri mai mari de transport pentru bunurile exportate. Totuşi, în ultimii 17 ani, evoluţia economică a fost puternic influenţată de transformările externe şi procesul de aderare la UE. Deşi politica şi planificarea dezvoltării teritoriale în România au o istorie mai îndelungată, conceptul de "politică şi planificare a dezvoltării regionale", aşa cum este în accepţiunea UE, este un concept relativ nou pentru România. Pe parcursul istoriei sale, diferitele provincii şi zone ale României au avut grade diferite de dezvoltare economică. România a cunoscut disparităţi regionale încă din perioada interbelică. După cel de-al doilea război mondial, conducerea comunistă a optat pentru o unică soluţie a dezvoltării economice, dezvoltarea sectorului industrial. Partidul comunist şi guvernele sale au urmărit în procesul de implementare a politicii de industrializare o serie de principii majore privind amplasarea noilor obiective industriale.

Dintre acestea pot fi amintite ca prioritare, următoarele:

· amplasarea în apropierea surselor de materii prime sau a principalelor aglomeraţii urbane; 
· utilizarea la maximum a resurselor de muncă disponibile, mai ales în zonele sub-dezvoltate;
· valorificarea prin industrializare şi prelucrare a materiilor prime locale;

· sprijinirea creşterii şi dezvoltării de noi platforme industriale în arii urbane.

Aceste patru direcţii prioritare ale procesului de industrializare, comune, în general, tuturor fostelor economii socialiste bazate pe planificare centralizată, cuprind elemente contradictorii. În încercarea de a asigura o dezvoltare echilibrată (în sens egalitarist) a tuturor regiunilor, planificarea socialistă a orientat investiţiile în industrie şi infrastructură către toate zonele ţării, indiferent dacă aceste investiţii erau justificate sau nu din punct de vedere economic. Efectul acestei politici a fost rapida industrializare a judeţelor mai puţin dezvoltate, în detrimentul celor mai dezvoltate, care a fost însoţită, ca şi în alte ţări, de un proces de migraţie a populaţiei din mediul rural în mediul urban.

În timp ce activitatea industrială era concentrată în anumite regiuni ale ţării, preponderent acolo unde se aflau şi resursele minerale şi energetice accesibile, alte regiuni se caracterizau prin dominanţa activităţilor agricole şi de servicii.
Planificarea realizată pe baza Planului Naţional Unic de Stat, elaborat la nivel naţional, a inclus, începând cu 1976, şi planificarea în profil teritorial, bazată pe impunerea de la centru a unui model unic de dezvoltare. Obiectivul urmărit îl constituia diminuarea diferenţelor de dezvoltare între judeţe, având ca unic criteriu nivelul dezvoltării industriale.
Urmarea acestui proces de industrializare a fost crearea unei baze de producţie industrială în fiecare judeţ, indiferent de viabilitatea economică a acestei dezvoltari. Acest mod de redistribuire, în fond a resurselor naţionale globale, a condus în cele din urma la o încetinire a ritmului de dezvoltare economică. Rezultatul a fost contradictoriu: o exagerată diversificare a tipurilor de industrii amplasate în judeţe, dar şi apariţia multor localităţi dependente de o singură mare sau mică întreprindere industrială, de regulă în industria grea, chimică, constructoare de maşini.
Astfel, urmările negative ale acestei politici economice falimentare, promovată de partidul unic, s-a resimţit încă din anii ´70, agravându-se în anii ´80 şi s-au amplificat dupa 1990.
De asemenea, multe localităţi rurale au fost declarate oraşe, fără a îndeplini standardele internaţionale minime în acest sens, regimul comunist fiind preocupat de scăderea procentului - foarte mare - de populaţie rurală din România şi care nu susţinea, formal, ambiţiile de a situa ţara între ţările dezvoltate ale lumii. Rezultatul acestei politici a fost mai degrabă ruralizarea oraşelor românesti, standardizarea lor arhitecturală, transformarea marilor cartiere muncitoreşti de blocuri în mahalale. Cu toată amploarea acestui proces, rezidenţa în mediul rural a ramas substanţială, în România, fenomenul "navetismului", cu toate consecinţele sale economice şi sociale, fiind propriu întregii perioade comuniste.
La modul general, procesul de industrializare şi urbanizare forţată impus de regimul comunist din România, într-o maniera masivă şi brutală, a dislocat structurile tradiţionale predominante ale societăţii românesti. Îndreptarea firească spre economia de piaţă şi modernizarea societăţii au fost stopate.
Totuşi, ca urmare a acestui proces de industrializare masivă a multor zone ale ţării, disparităţile în dezvoltarea lor economică s-au redus substanţial în perioada economiei centralizate. 
Odată cu tranziţia la economia de piaţă, problema disparităţilor regionale a reapărut.  După prăbuşirea regimului socialist şi introducerea sistemului economiei de piaţă, resursele au avut tendinţa să se orienteze către acele regiuni unde maximizarea utilizării lor a fost posibilă. Ca urmare, regiunile cele mai sărace, care au cunoscut o dezvoltare industrială artificială, suportă în prezent un impact sever al procesului de tranziţie şi al ajustării structurale în vederea trecerii la sistemul economiei de piaţă.
Datele statistice arată că România a intrat în procesul de tranziţie cu un nivel relativ scăzut al disparităţilor regionale, comparativ cu noile state membre, dar că aceste disparităţi s-au accentuat rapid, mai întâi între zona Bucureştiului şi restul ţării şi, într-o măsură mai mică, între celelalte regiuni.
Analizele economice şi sociale au pus în evidenţă, dupa 1990, un proces de creştere a disparităţilor de dezvoltare economică şi socială între regiuni. Diferenţele de dezvoltare dintre cea mai dezvoltată Regiune (Bucureşti - Ilfov) şi cea mai puţin dezvoltată (Regiunea Nord-Est), în termeni de PIB/locuitor, au crescut de aproape  trei ori. În acelaşi timp, se constată o creştere a disparităţilor între Regiunile situate în jumatatea vestică a  ţării (Nord-Vest, Centru şi Vest), cu evoluţii economice pozitive şi un nivel în creştere a numeroşi indicatori ai dezvoltării economice şi sociale şi cele situate în jumătatea estică a ţării  (Nord-Est, Sud-Est, Sud şi Sud-Vest), mai puţin dezvoltate.

Forţele pieţei au tendinţa de a favoriza adâncirea decalajelor existente. Centrele industriale sau zonele în care este prezent un puternic sector de servicii sunt, de obicei, mai dezvoltate, în timp ce zonele periferice cu predominanţă a agriculturii sau cu infrastructură deficitară devin şi mai marginalizate.
Decalajele între nivelurile de dezvoltare ale diferitelor regiuni sunt rezultatul "înzestrării" lor diferenţiate cu resurse naturale şi umane, precum  şi al cadrelor relativ specifice de evoluţie (economice, tehnologice, demografice, sociale, politice şi culturale), care le-au modelat dezvoltarea pe parcursul istoriei.
Aceasta a condus la predominanţa agriculturii ca forţă economică în regiunile în care condiţiile climatice şi pedologice au fost favorabile; a industriei grele în zonele în care s-au găsit resurse de minereu de fier şi de cărbune şi la concentrarea ramurilor din sectorul serviciilor în centrele administrative. Unele dintre regiunile de graniţă au beneficiat de  posibilităţi  mai mari în  privinţa serviciilor şi comunicării transfrontaliere (Timiş, Arad, Bihor etc.).
Au fost stabilite programe specifice de dezvoltare regională pentru zonele sever dezavantajate (Muntii Apuseni, Delta Dunării şi judeţele Botoşani, Giurgiu şi Vaslui). Totuşi, se pare că aceste intervenţii ale statului în cadrul regiunilor au fost în mare măsură efectuate pe baze ad hoc, atunci când au apărut solicitări exprese, fiind mai puţin rodul unei politici de dezvoltare regională  definită a priori.

Conform unu studiu elaborat de Eurostat, disparităţile regionale în actualele state membre noi erau mult mai mari, comparativ cu UE 15 încă din anul 1999. Din acest moment (1999), cu exceptia Poloniei, disparităţile au crescut în toate aceste state, România înregistrând cea mai puternică creştere în aceste sens.

Crearea cadrului general necesar funcţionării politicii regionale
Principiile care stau la baza elaborării şi implementării politicilor de dezvoltare regională sunt:

· descentralizarea procesului de luare a deciziilor, de la nivelul central / guvernamental, spre cel al comunităţilor regionale şi locale; 

· parteneriatul între toţi actorii implicaţi în domeniul dezvoltării regionale;

· planificarea / programarea dezvoltării - proces de stabilire a obiectivelor de dezvoltare şi identificarea priorităţilor pentru realizarea acestor obiective -  programarea resurselor financiare existente pentru implementarea acelor proiecte ce contribuie la realizarea priorităţilor de dezvoltare şi atingerea atingerea  obiectivelor  stabilite; 

· cofinanţarea - contribuţia financiară a diverşilor actori implicaţi în realizarea programelor şi proiectelor de dezvoltare regională
Procesul de descentralizare a deciziilor şi dezvoltării autonomiei locale este un proces complex,  proces prin care se doreşte - în consens cu politicile europene - să se acorde  mai multe şi reale competenţe comunităţilor teritoriale şi să se creeze un sistem financiar  care să le permită o mai mare implicare în activităţile care se desfăşoară pe teritoriul lor. Trecerea responsabilităţilor la comunităţile locale este o condiţie necesară pentru succesul politicii de dezvoltare locală. Principalele activităţi privind derularea procesului de descentralizare vizează: 

· crearea unui cadru adecvat pentru descentralizare/deconcentrare;
· clarificarea competenţelor la diferite nivele şi structuri ale administraţiei publice, care vizează analizarea şi amendarea legislaţiei primare şi secundare, pentru a susţine acest proces;
· întărirea autonomiei financiare a autorităţilor locale;
· redefinirea competenţelor prefecţilor;
· monitorizarea procesului de descentralizare.
Scopul reformei în administraţia publică locală este de a o face capabilă să îşi îndeplinească funcţiile, astfel încât să contribuie la dezvoltarea economică şi socială în regiune. Continuarea reformei în administraţia publică se bazează pe creşterea autonomiei colectivităţilor locale prin realizarea, atât a autonomiei decizionale, cât şi a celei financiare. Pâna acum, acest proces a parcurs o serie de etape pentru crearea cadrului legislativ necesar: 

Primele elemente ale descentralizarii fiscale au aparut odată cu Legea 189/1998 (care a reprezentat un moment de referinţă pentru realizarea unei autonomii financiare a autorităţilor publice locale) privind finanţele publice, completată prin HG 36/2002 privind veniturile şi taxele locale. OUG 45/2003 privind finanţele publice locale (care înlocuieşte Legea 189/1998) aduce un plus de reguli şi proceduri clare şi explicite, orientând întreaga gestiune publică către criteriul performanţei.

Legea nr. 273/2006 privind finanţele publice locale (principalele modificări se referă la repartizarea pe unităţi administrativ-teritoriale în cadrul judeţului, a sumelor defalcate din unele venituri ale bugetului de stat pentru echilibrarea bugetelor locale, creşterea capacităţii de investiţie la nivel local prin majorarea limitei de îndatorare de la 20% la 25% din totalul veniturilor proprii ale bugetelor locale).

Legea 215/2001 privind administraţia publică locală încurajează cooperarea interjudeţeană şi stimulează administraţiile locale să elaboreze programe de investiţii de capital, care să susţină priorităţile de dezvoltare. Legea 286/2006 modifică şi completează Legea administraţiei publice locale nr. 215/2001.

Aprobarea Legii 326/2001 privind serviciile publice a favorizat apariţia operatorilor de servicii publice de gospodărie comunală (apă potabilă, apă reziduală, deşeuri solide, termoficarea oraşelor şi transport local. Această lege a fost abrogata prin Legea 51/2006 privind serviciile comunitare de utilităţi publice.

Legea 350/2001 privind Amenajarea Teritoriului şi Urbanismului.

Legea-cadru nr.339/2004 privind descentralizarea, abrogată prin Legea-cadru nr.195/2006 a descentralizării - precizează că resursele financiare ale administraţiei publice locale trebuie să fie proportionale cu competenţele şi cu responsabilitătile transferate.
Este de evidenţiat faptul ca elaborarea acestui cadru legislativ s-a realizat în condiţiile unui dialog instituţional, ca urmare a creării Federaţiei Autoritîţilor Locale
 din România care include asociaţiile comunelor, ale oraşelor, şi ale municipiilor din România, precum şi Uniunea Natională a Consiliilor Judeţene.

Acest proces masiv de reformă a creat probleme la nivelul instituţiilor administraţiei locale care întâmpină dificultăţi în prelucrarea şi adaptarea la numeroasele noutăti şi cerinţe.

Pentru continuarea cu succes a procesului de descentralizare, se impune un inventar al responsabilităţilor şi surselor de finanţare pe unităţi administrativ-teritoriale şi propuneri de delimitare a acestora pe niveluri administrative, în funcţie de strategia de descentralizare a fiecărui domeniu şi cu implicarea structurilor asociative şi a ministerelor de resort.

Carta Verde a Politicii Regionale

România nu şi-a formulat în mod explicit o politică de dezvoltare regională imediat după anul 1989, desi guvernul a avut o influenţă importantă în acest sens, prin intermediul politicilor macroeconomice şi sectoriale.

Elaborarea şi dezvoltarea unei politici regionale în România a devenit obligatorie din perspectiva statutului de stat candidat la Uniunea Europeană, fiind una dintre cerinţele de bază ale integrării europene, ca expresie a solidarităţii statelor membre ale UE.

În România, conceptul care stă la baza politicii de dezvoltare regională a fost dezvoltat pe baza unor studii şi analize elaborate la cererea Guvernului, prin programul PHARE, formulat în "Carta Verde a dezvoltarii regionale în România". 

Obiectivul major al programului a constat în conştientizarea factorilor responsabili şi a publicului larg asupra problemelor dezvoltării regionale în România. Una dintre principalele sarcini ale programului era pregătirea unui set de principii fundamentale pentru dezvoltarea politicii regionale în România, prezentat în Carta Verde. Carta Verde a discutat pe larg conceptul de dezvoltare regională, fără a defini regiunile ca bază a politicii regionale.

Astfel, începând cu anul 1999, România a promovat o politică de dezvoltare regională care a vizat redresarea unor "zone dezavantajate", grav afectate de restructurări industriale, de disponibilizări masive, precum şi a zonelor miniere, prin atragerea de investiţii în aceste zone. Principalul sprijin acordat investitorilor a  fost reprezentat de facilităţi fiscale în aceste zone. 
În paralel, începând cu anul 2001, a fost iniţiată şi o politică de sprijinire a parcurilor industriale, în scopul facilitării accesului investitorilor la infrastructura tehnică şi economică, oferindu-le servicii complexe şi facilităţi favorabile pentru investiţii, inclusiv posibilitatea cooperării cu alte societăţi în cadrul parcurilor. Crearea parcurilor industriale poate fi considerată un instrument al politicii şi planificării regionale dezvoltat în dependenţa de politica economică şi planul de amenajare a teritoriului. Această abordare consideră parcurile industriale o locomotivă a dezvoltării economiilor regionale şi locale.
După o perioadă iniţială când sprijinul european s-a concentrat în anumite regiuni, în conformitate cu principiul concentrării fondurilor, promovat de Uniunea Europeană, în cele din urmă s-a hotărât ca toate regiunile să beneficieze de acest ajutor.
Din anul 2002, România a promovat o abordare complexă a dezvoltării regionale, care vizează întărirea legăturilor economice în cadrul regiunilor şi exploatarea oportunităţilor oferite de sistemele economice subdezvoltate la nivel regional şi local.
Se poate afirma că România realizează, în prezent, o politică regională care îmbină elemente clasice ale strategiilor regionale şi elemente noi de politică regională promovate de Uniunea  Europeană, constând în crearea capacităţii regiunilor de a fi competitive.
În contextul globalizării, dar şi al restricţiilor impuse de Uniunea Monetară Europeană asupra cheltuielilor publice, stimularea polilor de creştere a devenit la fel de importantă ca şi sprijinirea zonelor problemă. Promovarea propriilor politici de dezvoltare regională, de către autorităţile administraţiei publice locale, dar şi de structurile regionale porneşte de la premisa că nimeni nu poate cunoaşte mai bine necesităţile reale ale acestor colectivităti, decât ele însele şi cei aleşi să le reprezinte.
Acest nou tip de politică vine, în primul rând, în întâmpinarea unor necesităţi reale ale colectivităţilor locale şi regionale din ţara noastră, care poate fi caracterizată ca reprezentând un nou mod de abordare a dezvoltării, o abordare de jos în sus, bazată pe iniţiativele, planurile şi programele de dezvoltare ale colectivităţilor locale şi regionale.
Acest concept are la bază măsuri planificate şi promovate de autorităţile administraţiei publice locale şi centrale, în parteneriat cu diverşi actori (privaţi sau publici), în scopul asigurării unei dezvoltări economice şi sociale susţinute şi dinamice, prin utilizarea eficientă a resurselor locale şi regionale, pentru a realiza în final obiectivele dezvoltării regionale.
Regiunile de dezvoltare

În România, relaţia dintre modelul teritorial al structurilor administrative şi distribuţia spaţială a activităţii economice a fost fracturată, pentru o jumatate de secol dupa cel de-al doilea război mondial, printr-o perioadă în care decizia centralizată a fost determinantă în localizarea celor mai importante activităţi economice. Ca o consecinţă, nicio structură judeţeană sau de regiune istorică nu a dezvoltat mecanisme adecvate, pentru a aplica eficient politici de tip regional. 

În România nu există regiuni administrative. Articolul 3 din Constituţie specifică în mod clar că teritoriul României este organizat din punct de vedere administrativ în comune, oraşe şi judeţe. România este divizată în 41 de judeţe plus Municipiul Bucureşti - Capitala ţării, structură care serveşte unor scopuri administrative. La nivelul UE se consideră, însă, că unităţi administrative de asemenea dimensiuni nu sunt eficiente pentru proiectarea şi implementarea măsurilor de politică regională. Nivelul optim al acestor structuri teritoriale se consideră a fi cele corespunzătoare nivelului NUTS II în Nomenclatorul Unitătilor Statistice Teritoriale (NUTS) ale EUROSTAT. Acest nivel teritorial NUTS II este cadrul de culegere al datelor statistice specifice, în conformitate cu reglementările EUROSTAT şi prin aceasta, cadrul de concepere, implementare şi evaluare  a politicii de dezvoltare regională şi a programelor de coeziune economică şi socială.

Astfel a aparut  necesitatea creării şi în România a cadrelor teritoriale, concordante cu cele ale statelor membre, în vederea implementării unor măsuri de politică regională. Se poate spune că Regiunile de Dezvoltare sunt forme instituţionalizate de cooperare inter-judeţeană şi, din acest punct de vedere, constituie în momentul de faţă stadiul actual al unui proces istoric controversat şi de lungă durată de creare a instituţiilor şi mecanismelor pentru managementul politicii de dezvoltare regională din România.
În baza Legii 151/1998, la sfârsitul anului 1998, s-au constituit prin asocierea liber consimtită a judeţelor şi a municipiului Bucuresti, 8 Regiuni de Dezvoltare corespunzătoare nivelului statistic NUTS II. Stabilite în urma unui proces de asociere voluntară care a necesitat în medie 400 de decizii ale consiliilor locale din fiecare regiune de dezvoltare, ele nu au  statut de unităţi administrative şi nu au personalitate juridică, dar reprezintă unităţi teritoriale suficient de mari pentru a constitui o bună bază pentru elaborarea şi implementarea strategiilor de dezvoltare regionale, permiţând  utilizarea eficientă a resurselor financiare şi umane. Totuşi, neavând statut administrativ, aceste regiuni nu sunt comparabile cu unităţile administrative care au autoritate decizională.

Actele normative cu privire la împărţirea teritorială a Româmiei definesc structura teritorială în vigoare, asimilabilă NUTS, dupa cum urmează
:

Nivel NUTS I: România

Nivel NUTS II: 8 regiuni de dezvoltare, cu o populaţie medie de 2,8 milioane locuitori

Nivel NUTS III:  42 judeţe, care reflectă structura administrativ-teritorială a României

Nivel NUTS IV: nu se foloseşte, deoarece nu s-au identificat asocieri de unităţi  teritoriale

Nivel NUTS V: 319 municipii şi oraşe, 2851 comune, cu 12946 sate.
Scopul în care s-au creat Regiunile de Dezvoltare este similar celui urmărit şi de celelalte ţări în curs de aderare, la fel ca şi statele membre, acelea de a sprijini comunităţile mai mari în a-şi soluţiona problemele care trec dincolo de graniţele administrative şi care depăşesc posibilităţile financiare ale unui judeţ. Regiunile de Dezvoltare reprezintă structuri teritoriale în care se realizează implementarea şi evaluarea politicii naţionale de dezvoltare regională.

În organizarea teritorială a statelor europene se manifesta o tendinţă generală spre regionalizare, existând o diversitate de forme instituţionale ale regionalizării.

Regiunea constituie inovaţia cea mai importantă a sistemelor de administraţie teritorială din cursul ultimelor decenii, care s-a preluat practic, în foarte scurt timp, chiar dacă în grade diferite, de toate ţările europene. 

Regiunile constituite în ţările membre în perioada de preaderare la UE sunt considerate ca un element şi un sprijin al integrării. Începând cu dezvoltarea  economică, regiunea este gândită ca un factor de democratizare şi de valorificare a "specificităţilor" culturale (Rezoluţia  Parlamentului European din 18 nov. 1988).
Pentru actualele state membre noi (foste ţări candidate la UE), organizarea la nivelul regiunilor a reprezentat un standard european, care trebuia îndeplinit, ca etapă în procesul de pregatire pentru a avea acces la fondurile structurale. 

Termenul de „regiune” provine din latinescul „regionem”, ce semnifică teritoriu, ţinut şi este utilizat pentru a descrie entităţi politice sau administrative, acoperă o gamă largă de concepte care definesc unităţile constitutive ale statelor membre:

Land, district în Germania şi Austria

Regiune sau comunitate în Belgia

Comunitate autonomă sau provincie în Spania

Regiune, departament în Franţa

Periferie, departament în Grecia

Regiune cu statut special, ordinar sau provincie autonomă în Italia

Provincie în Danemarca, Finlanda, Olanda

District în Portugalia şi Luxemburg

Judeţ/Comitat în Marea Britanie şi Suedia.

Pentru a asigura stabilitatea clasificării provizorii NUTS, Legea nr. 315/2004 privind dezvoltarea regională oficializează compoziţia regiunilor NUTS II, prin precizarea judeţelor care compun regiunile respective. Astfel, regiunile din România includ minimum 4 şi maximum 7 judeţe. Numărul actual al regiunilor de dezvoltare în care este structurată ţara reprezintă cel mai înalt nivel de concentrare geografică a teritoriului realizat vreodata în România. Nu au mai existat în istoria României opt regiuni care să grupeze aproape trei milioane de locuitori. Pentru scopul dezvoltării regionale este foarte important ca regiunile de dezvoltare să rămâna cît de mari posibil ca dimensiuni şi populaţie pentru a fi posibilă realizarea unei economii de scală şi acţiuni complexe, care să le permită în viitor să intre în competiţia cu regiunile mari din Europa (landurile din Germania şi regiunile din Franţa).
Comisia Europeană consideră că structura organizaţională a celor 8 regiuni de dezvoltare este compatibilă cu regulile UE, iar România s-a angajat în cadrul Capitolului de Negocieri 21 că va păstra această structura în perioada de implementare 2007 - 2013, pentru a asigura o implementare adecvată fondurilor structurale alocate dupa aderare. Modificarea structurii curente reprezintă un proces complex, care necesită consultarea cu toţi actorii implicaţi, inclusiv cu Comisia Europeană. 

În general, procesul de regionalizare este perceput la nivel regional/local ca fiind un proces artificial - regiunile nu s-au constituit în mod natural, stabilirea lor fiind rezultatul unor soluţii impuse, dar necesare în context european. Deşi este recunoscut faptul că regionalizarea a produs efecte benefice în dezvoltarea regiunilor, rezultatele sunt dificil de cuantificat şi puţin vizibile. Procesul de regionalizare s-a facut "de sus în jos", fără consultarea comunităţilor şi fără a se lua în considerare caracteristicile culturale, etnice şi istorice. În discursul despre regionalizare, identitatea reprezintă un factor cheie. Sentimentul de apartenenţă la un spaţiu comun reprezintă fundamentarea pentru acţiuni economice, politice, culturale şi sociale, determinate de locuitorii acelui teritoriu. Totuşi, acest sentiment este perceput diferit de personalul administrativ, în comparaţie cu cetăţenii - locuitori ai teritoriului respectiv, existând diferenţe şi între identitatea instituţională şi cea a locuitorilor unei regiuni, pentru că uneori teritoriile divizate administrativ în regiuni nu se suprapun peste teritoriile definite prin alte criterii. Aceste diferenţe pot fi reconciliate printr-o politică de comunicare care să promoveze unicitatea identităţii teritoriale, pornind de la originile istorice, patrimoniul cultural, dezvoltarea socio-economică, demarcate prin simboluri şi monumente. Identitatea specific regională apare ca o consecinţă a interacţiunii dintre factori subiectivi şi obiectivi, fiecare regiune având punctele ei forte şi punctele slabe.

Problema identităţii a fost studiată de observatori şi analişti politici, sociologi, lingvişti, istorici, geografi, etc., studiile elaborate fiind structurate pe aspecte precum: caracter temporal, relaţia de opoziţie tradiţie - modernism, distincţia între criterii obiective şi subiective. Ultimul element este relevant atât pentru elaborarea unei definiţii a identităţii regionale, dar şi pentru elaborarea unei metodologii pentru crearea unei astfel de identităţi. Memoria colectivă poate constitui un punct de start pentru reconstruirea unei identităţi care nu corespunde istoriei şi conţine teme şi elemente care pot mobiliza populaţia. Pentru a compensa deficitul de puncte de reper comune şi pentru a optimiza situaţia prezentă şi resursele au apărut scopuri comerciale, tradiţii inventate, etc.  - care trebuie "să vândă mai bine regiunea".

Practic, procesul de regionalizare s-a concentrat doar pe pregătirea ţării pentru absorbţia fondurilor de pre-aderare şi structurale. Totodată, procesul de regionalizare a avut ca scop iniţierea unui proces de descentralizare - considerat foarte necesar politicii de dezvoltare. Cel mai mare obstacol în acest sens a fost faptul că nu exista un cadru legal care să ofere o putere mai mare regiunilor.

Totuşi, în ultimii ani, şi pe baza promovării programelor finanţate din fonduri comunitare prin politica regională, au început să se dezvolte relaţii inter-regionale care nu au la bază doar criteriul localizării geografice apropiate. Într-o anumită regiune există zone care au un ritm mai lent de dezvoltare, iar acest aspect nu presupune că regiunea per ansamblu este mai putin eficientă.
Reprezentarea regionalizării este cumva determinată şi de istoria regionalizării în România. Există mai degrabă o atitudine pozitivă decât negativă pentru perioada când ţara era organizată în regiuni.

În România, pentru perioada 2007 - 2013 nu funcţionează o politică regională propriu-zisă, ci o variantă adaptată a acesteia, un compromis bazat pe condiţiile specifice ţării noastre din punct de vedere legislativ, instituţional şi al capacităţii de a administra - cu toate sensurile pe care le presupune această responsabilitate, de la programare la implementare, monitorizare şi evaluare, la nivel regional, o astfel de politică. O politică regională în adevăratul sens al cuvântului ar presupune, în primul rând, o funcţionare optimă a principiilor pe care le are la bază:

· parteneriat (este o relaţie care trebuie să se desfăşoare în doua sensuri: pe de o parte, trebuie să se asigure o consultare reală a partenerilor, pe de altă parte, aceştia trebuie să se implice în acest proces şi să vina cu propuneri concrete şi fezabile. Deocamdată, această relaţie se află într-un stadiu incipient, având un caracter mai mult formal decât real).
· concentrare (nevoile de dezvoltare ale României sunt atât de numeroase şi diverse, încât este dificil să se realizeze o prioritizare obiectivă a acestora, iar în cazul în care acest lucru se realizează, este greu de evaluat dacă formula rezultată reprezintă într-adevar cea mai bună opţiune).

· programare (analiza celor mai bune opţiuni strategice, continuitate, finalizare, caracter multianual).

· cofinanţare (dezvoltarea capacităţii autorităţilor locale de a asigura finanţarea pregătirii proiectelor şi cofinanţarea acestora).

· monitorizare, evaluare şi control (practici aflate într-un stadiu incipient, pentru care acum se dezvoltă o cultură administrativă). 

· adiţionalitate (dezvoltarea ţării, ca proces, nu ar trebui privită aproape exclusiv prin prisma finanţării din fondurile oferite României în cadrul politicii regionale a UE. Strategia de dezvoltare a ţării – Programul Naţional de Dezvoltare (PND) se confundă aproape în totalitate cu strategia de dezvoltare elaborată pentru a avea acces la fondurile structurale - CSNR
. Diferenţa este dată de prioritatea referitoare la agricultură şi dezvoltare durabilă, prezentă în PND, dar care, chiar daca nu este finanţată din fonduri structurale, este finanţată tot din fonduri comunitare - FEOGA, deci nu din fonduri naţionale sau din alte surse).
De asemenea, o astfel de politică se implementează într-un cadru legal definitivat şi un cadru instituţional consolidat.
O altă deficienţă se referă la instrumentele de planificare spaţială, care încă nu funcţionează corespunzător: planurile de amenajarea teritoriului zonale nu există, în timp ce unele secţiuni ale planului de amenajarea teritoriului naţional sunt în curs de elaborare, iar multe planuri de amenajarea teritoriului judeţene şi planuri urbanistice generale sunt încă neactualizate. Această situaţie crează probleme atât în etapa de programare (identificarea nevoilor de dezvoltare), cât şi în cea de implementare a programelor operaţionale.
Din cauza lipsei de experienţă, dar şi a unor deficienţe structurale care variază pe o gamă largă la nivelul regiunilor, de la resurse umane insuficiente sau insuficient calificate, până la lipsa unei capacităţi strategice de a programa şi implementa fonduri structurale, şi având în vedere faptul că acesta este primul exerciţiu în care România participă efectiv la aplicarea politicii regionale a Uniunii Europene, cu toate drepturile şi obligaţiile care decurg din statutul de stat membru, ţara noastră a optat, de comun acord şi cu Comisia Europeană, să-şi asume responsabilitatea implementării acestei politici la nivel central, având la bază o abordare naţional - sectorială, şi nu una regional - teritorială.

În ceea ce priveşte conceptul de "politică regională", acesta este un concept cunoscut şi înţeles, nu întotdeauna ca filozofie, ci mai mult ca metodă de lucru, la nivelul instituţiilor administraţiei centrale, şi mai puţin la nivel local - regional, unde, în general partenerii vizaţi sau adresaţi de proiecte de dezvoltare regională nu recunosc o conexiune strategică între posibilitatea de finanţare prin fondurile structurale şi priorităţile mai larg formulate ale politicii regionale a UE. Mai mult, chiar şi la nivel central, deşi conceptul de "fonduri structurale" este foarte uzitat şi promovat prin toate mijloacele de comunicare, până la marea masă - potenţiali beneficiari, acesta este rareori încadrat în contextul strategic al politicii regionale, cu excepţia documentelor de specialitate, considerate uneori chiar şi în mediul academic ca fiind relativ tehnice. Majoritatea beneficiarilor sau a organismelor intermediare înţeleg că un potential proiect eligibil spre finanţare din fonduri structurale trebuie să se regăsească, din punct de vedere al activităţilor adresate, între priorităţile mai larg formulate ale unui program, dar relaţia strategică între acesta şi Cadrul Naţional Strategic de Referinţă sau între acesta din urmă şi recomandările formulate în cadrul Orientărilor Strategice Comunitare care definesc politica regională modernă sunt vag percepute, cunoscute sau înţelese. Probabil că acest aspect reprezintă unul dintre motivele principale pentru care majoritatea proiectelor propuse urmaresc în primul rând cheltuirea banilor, ca şi condiţionalitate tehnică imediată a accesului la bani europeni şi mai puţin impactul acestor investiţii pe termen lung, care practic stă la baza formulării priorităţilor ulterioare şi a alocărilor financiare care le ierarhizează. În aceste condiţii, este necesară promovarea şi aprofundarea  conceptului de "politică regională", astfel încât receptorii să răspundă întâi unor scopuri strategice şi ulterior celor operaţionale şi mai ales să înteleagă de ce trebuie să facă acest lucru. 

Priorităţile politicii regionale vor fi finanţate în România printr-un buget de aproximativ 19 mld. Euro  şi cofinanţarea aferentă acestora în cadrul a diferite programe operaţionale (cu procente variind în funcţie de statutul solicitantului de proiect şi de tipurile de activităţi prevăzute spre finanţare). Deşi nevoile de investiţii în România pentru această perioadă de programare depăşesc această sumă - exista o serie de preocupări şi temeri fundamentate la toate nivelurile că această sumă ar putea sa nu fie cheltuită pâna în anul 2015 (perioada de implementare) din cauza condiţionalităţilor exigente care însoţesc aceste fonduri dar şi a calităţii şi numărului de proiecte elaborate şi propuse spre finanţare.
Dificultăţile de utilizare a fondurilor reprezintă o preocupare majora şi presantă, din cauza dificultăţilor procedurale şi a restricţiilor temporale implicate în proiectele de punere în aplicare, ce au drept consecinţă incapacitatea potenţialilor beneficiari de a obţine sau chiar solicita fondurile pe care le-ar fi putut utiliza.
Procesul de absorbţie al fondurilor puse la dispoziţie de Uniunea Europeană reprezintă un test major privind întreaga capacitate de gestionare de către autorităţile publice a integrării europene în ansamblu. Cheltuirea fondurilor pentru alte scopuri decât cele identificate iniţial în cadrul strategiilor şi programelor operaţionale sau deviaţiile majore comparativ cu indicatorii de rezultate propuşi pot atrage nu numai suspendarea co-finanţării unui anumit proiect de catre Uniunea Europeană, dar şi blocarea potenţială a unei întregi axe tematice de finanţare. În acest sens, sunt foarte importante asigurarea transparenţei şi a obiectivităţii în privinţa monitorizării şi evaluării tuturor proiectelor.
În acest context, un subiect foarte important, care trebuie promovat corect în continuare va fi cel referitor la conţinutul şi sistemul de implementare al programelor operaţionale, finanţate din fonduri structurale, care devin, practic, principalul motor de dezvoltare a României în următorii ani. Deşi instituţional sunt administrate de ministere diferite, aceste fonduri sunt toate instrumente de dezvoltare regională. Deşi percepţia generală este că Programul Operaţional Regional este singurul program de dezvoltare regională în România, de fapt toate programele operaţionale finanţate în perioada de programare 2007 - 2013 din fondurile Uniunii Europene sunt elaborate şi implementate în contextul politicii regionale europene. 
Astfel, România va trebui sa răspundă în faţa a două mari provocari pe parcursul implementării acestor fonduri: nu numai că banii trebuie cheltuiţi într-o perioada stabilită de timp şi cu respectarea unui set de reguli complexe şi rigide, dar toate aceste investiţii trebuie să producă un impact pozitiv concret şi vizibil asupra dezvoltării, calităţii vieţii şi bunăstării generale, dar şi a fiecărei regiuni în parte. Pe termen lung, absorbţia fondurilor este importantă nu numai din perspectiva potenţialului impact asupra dezvoltării pe care îl pot genera, dar şi pentru că va asigura o poziţie solidă a României în procesul de negociere a unui pachet financiar consistent pentru următoarea perioadă de programare.
Problema fundamentală este în prezent, pentru România, dezvoltarea capacităţii de operare a acestui mecanism al politicii regionale pe axe independente de arbitrariul şi influenţa dimensiunii politice. Acest fapt ridica un semn de întrebare asupra capacităţii de a respecta cadrul regulamentar şi condiţionalităţile politicii regionale.
Este necesară schimbarea mentalităţii: de la concentrarea pe planificarea individuală la planificarea colectiva/de cooperare. Trebuie să existe dorinţa de a colabora, de a împartăşi informaţiile şi experienţele (încredere şi transparenţă) şi de a dezvolta cunoştinţele. Atitudinea pasivă trebuie înlocuită cu cea pro-activă. Diseminarea informaţiilor trebuie să se facă către toţi factorii implicaţi şi toţi beneficiarii, în vederea obţinerii unui sprijin unanim. Toate acestea însă, au nevoie de timp.

Este necesară înţelegerea administraţiei locale ca administraţie descentralizată, aflată sub controlul democratic al comunităţilor locale, iar descentralizarea ca fiind transferul competenţelor administrative şi financiare de la nivelul administrativ central către cel local. De asemenea, este necesară respectarea principiului subsidiarităţii - faptul că deciziile, intervenţiile şi operaţiunile trebuie să fie în responsabilitatea nivelului administrativ care se află cel mai aproape de cetăţean, cu condiţia ca la acest nivel să existe cunoştinţele, capacitatea şi resursele (umane, tehnice şi financiare) necesare - trebuie înţeles şi implementat corect în practică.
Este foarte important ca autorităţile responsabile să înţeleagă şi "să cumpere" strategia de dezvoltare, dar şi să aibă o capacitate de implementare suficient de dezvoltată. Experienţa implementării fondurilor structurale va fi o oportunitate nouă ce va necesita angajamentul politic, financiar şi tehnic al partenerilor. În primul rând, va presupune creşterea cheltuielilor publice în aceste arii, care rămân relativ reduse comparativ cu alte ţări ale UE. Va impune, de asemenea, apariţia unei noi culturi a parteneriatului şi o nouă abordare a problemelor pieţei muncii, bazată pe colaborare între agenţiile de stat şi organizaţiile societăţii civile.
Totusi, nivelul scăzut de competenţe şi resurse financiare la nivel regional pun în dificultate implementarea unei strategii coerente, care să genereze beneficii pentru întreaga regiune. O consecinţă a situaţiei regiunilor şi a problemelor cu care acestea se confruntă poate fi utilizarea inadecvată şi ineficientă a instrumentelor structurale şi dublarea activităţilor, ceea ce poate genera ca impact o dezvoltare mai lentă a regiunilor din punct de vedere economic şi social şi promovarea unei dezvoltări cu caracter sectorial şi nu integrat. Posibile soluţii pentru ameliorarea situaţiei regiunilor şi a impactului preconizat al situaţiei în care acestea se află ar fi:
· Puternic accent pe dezvoltare de parteneriate prin implicarea autorităţilor regionale şi locale în stimularea parteneriatului public privat pentru luarea deciziilor, stimularea autorităţilor din comune/oraşe/municipii pentru a formula propuneri de proiecte comune şi implicarea şi responsabilizarea partenerilor socio-economici;
· Abordarea pro-activă din partea administraţiilor locale care să preia conducerea procesului de dezvoltare regională prin: iniţierea, discutarea şi ajustarea planurilor şi propunerilor în vederea obţinerii unui consens cu partenerii implicaţi, organizarea unor sesiuni şi campanii de informare a publicului larg referitoare la intenţiile şi proiectele pe care le dezvoltă, găsirea unor solutii comune la nivel regional pentru problemele locale, desfăşurarea unui proces de negocieri pentru rezolvarea problemelor cu administraţia centrală;
· Dezvoltarea unei comunicări transparente şi a unui sistem informaţional accesibil tuturor părţilor implicate, prin îmbunătăţirea structurilor de comunicare la nivel orizontal şi vertical, organizarea în mod sistematic a informaţiilor şi a datelor relevante şi punerea lor la dispoziţia factorilor implicaţi şi/sau a beneficiarilor (e-guvernare), organizarea de sesiuni publice de informare, pe teme de maximă importanţă, în vederea menţinerii lor în atenţia publicului şi dezvoltarea unei relaţii corecte şi adecvate cu mass-media la nivel regional;
· Dezvoltarea resurselor umane şi consolidarea capacităţii prin educaţie şi formare profesionala, prin evaluarea necesităţilor de formare şi efectuare de analize tip SWOT, pe baza cărora se va elabora un Plan de Acţiune în domeniul formării profesionale, implicarea activă a centrelor de formare profesională şi a institutelor de educaţie din cadrul unei regiuni în elaborarea de materiale destinate formării profesionale, precum şi în implementarea sesiunilor de formare, aplicarea principiilor delegării, orientării către rezultate şi răspunderii în vederea obţinerii de rezultate;
· Acţiuni de lobby la nivel internaţional şi naţional, prin coordonarea planurilor şi acţiunilor autorităţilor regionale şi locale şi adresarea unui mesaj comun participanţilor externi, organizarea unor reuniuni la care să participe toţi partenerii în mod regulat, în vederea stabilirii unei abordări generale, participarea asociaţiilor - care să deţină un rol principal în procesul de lobby, atât faţă de proprii membri, cât şi faţă de administraţia centrală.
Mergând mai în detaliu, este necesar să se adauge dimensiunea regională tuturor politicilor sectoriale. În multe situaţii, aceasta reclamă nu atât strângerea de noi date şi informaţii, ci numai reorganizarea celor existente. Planificarea şi programarea regională are nevoie de un sistem informaţional îmbunătăţit, care are ca scop, pe de o parte, asigurarea unei baze de date solide care să facă posibilă planificarea şi programarea regională, şi care poate contribui în acelaşi timp la creşterea gradului de conştientizare  a factorilor  politici decizionali, precum şi a societăţii civile în general (grupuri de interes, academice etc.), asupra discrepanţelor teritoriale de dezvoltare şi impactul spaţial al politicilor economice sectoriale.

În prezent, din acest sistem informaţional lipseşte un element fundamental pentru a putea realiza o politică şi o strategie consistentă de dezvoltare regională, şi anume structurarea pe regiuni a cheltuielilor ministerelor şi în primul rând a cheltuielilor pentru investiţii publice. Deşi sunt tot mai multe statistici regionale de nivel NUTS II datorită crearii celor 8 Direcţii Generale pentru Statistică Regională, ele nu oferă informaţii detaliate privind cheltuielile publice pe regiuni şi pe categorii de cheltuieli. Calitatea planurilor şi programelor regionale este încă destul de limitată nu numai din cauza capacităţii administrative limitate şi insuficienţei resurselor financiare, dar mai ales faptului că nu a existat o bază informaţională adecvată în general, şi, în special, o structurare regională a investiţiilor decise la nivel central. În acest context se impune necesitatea construirii unui sistem informaţional.
Dezvoltarea capacităţii locale de planificare şi programare strategică presupune un proces pe termen lung care trebuie susţinut de instituţii adecvate, fără a pierde însă experienţa căpătată până în prezent. Implementarea politicii de dezvoltare regională se va construi pe  instituţiile existente, luând în considerare contextul administrativ mai larg.

Pentru eficientizarea politicii şi strategiei naţionale de dezvoltare regională, este necesară, în primul rând, consolidarea instituţiilor regionale, care să acţioneze ca motoare ale dezvoltării regionale. Acestea trebuie să aibă legitimitate politică, responsabilităţi şi competenţe bine delimitate de cele ale altor institutii din sistemul administrativ care sa dispună de resurse financiare, resurse umane şi experienţa (know how) şi expertiza necesară.
Pentru a asigura şi consolida participarea lor activă la procesul de implementare a politicii regionale a UE, organizaţiile beneficiare trebuie să se asigure ca deţin cunoştinţe de specialitate privind domeniul lor de acţiune, precum şi un grad adecvat de înţelegere a documentelor strategice şi de programare. Au, de asemenea, nevoie să:

· participe activ la întâlnirile consultative stabilite de Autorităţile de Management, mai ales în etapa de programare;
· înteleagă aranjamentele de implementare, şi, în special, problemele aferente eligibilităţii fondurilor; 
· analizeze problemele pe care le au de rezolvat şi să le împartă în probleme mai mici, înainte de a demara conceperea proiectelor specifice;
· exploreze posibilitatea folosirii unor surse suplimentare de co-finanţare. Să încerce să creeze legături între programele finanţate de donatori, sau fondurile private şi asistenţa oferită prin intermediul Instrumentelor Structurale ale UE; 
· poată descrie cu claritate modul în care proiectul va fi organizat: un coordonator de proiect responsabil, sarcini alocate personalului, parteneri, factori interesaţi, sub-contractori, Comitetul de Conducere, etc.;
· caute informaţii privind bunele practici, în aceleaşi domenii, din alte state membre; să se implice în reţelele comunitare;
· trateze întreaga asistenţă oferită prin Fonduri Structurale ca pe orice altă procedură aferentă finanţării unui proiect de dezvoltare, inclusiv cele finanţate din bugetul de stat; 
· caute permanent partenerii potriviţi pentru dezvoltarea unor parteneriate şi reţele regionale durabile. 
Diversitatea sistemelor pentru implementarea politicii regionale, care s-au dezvoltat în timp ca răspuns la obiectivele comune ale politicii, generează, în mod evident, întrebări cu privire la avantajele şi dezavantajele inerente unei abordări "mai bune" sau "celei mai bune" pentru un anumit context şi un anumit set de priorităţi care sunt abordate prin această politică în fiecare dintre regiunile UE.
Ca tendinţă, în statele membre UE se observă susţinerea acordării unei puteri mai mari de decizie la nivelul autorităţilor/agenţiilor regionale şi/sau locale, o coordonare strânsă a diferitelor sectoare şi realizarea unor eforturi continue de îmbunătăţire a parteneriatelor.

Experienţa ţărilor în care a existat un regionalism dezvoltat (aşa cum sunt Spania şi Irlanda) demonstrează că ele par a înregistra un succes mai ridicat în ceea ce priveşte efectul economic general obţinut ca urmare a asistenţei structurale europene. Acest fapt accentuează eforturile care trebuie făcute în România ca asistenţa europeană să nu devină apanajul unor grupuri restrânse de influenţă, ci să slujească intereselor de ansamblu ale economiei. 
În viitor, este foarte importantă mobilizarea tuturor partenerilor cheie în domeniul dezvoltării regionale şi reunirea lor în jurul unor teme de interes general pentru dezvoltarea regională a României: autorităţile centrale şi locale, reprezentanţi ai mediului academic, universitar şi de cercetare, ai agenţiilor de dezvoltare regională şi ai mediului de afaceri. În acest sens, este necesară intensificarea procesului de informare a tuturor celor implicaţi în diferite etape ale procesului de elaborare şi implementare de strategii, programe, proiecte  regionale, precum şi a potenţialilor beneficiari de proiecte.

În concluzie, respectarea principiului subsidiarităţii, prin păstrarea competenţelor la nivelul la care pot fi cel mai bine soluţionate, astfel încât să răspundă cât mai bine nevoilor celor implicaţi, reprezintă o premisă esenţială în vederea asigurării unei distribuţii optime a responsabilităţii între nivelurile implicate în gestionarea politicii regionale
.
Rolul fiecărui actor în sistem va trebui stabilit şi recunoscut, luând în considerare circumstanţele specifice de ordin economic, social şi teritorial, în condiţiile unei economii în continuă transformare. Consensul politic în acest proces este esenţial, alături de creşterea capacităţii (instituţionale, financiare, în termeni de resurse umane calificate corespunzător) la fiecare din aceste niveluri, pentru a-şi putea îndeplini în mod eficient rolul şi pentru a atinge astfel obiectivul general al politicii regionale.
Având în vedere caracterul în general limitat al fondurilor publice (inclusiv cele comunitare) în raport cu nevoile majore de dezvoltare, stabilirea corectă a priorităţilor, abordarea strategică unitară prin integrarea tuturor politicilor relevante la nivel naţional şi comunitar, precum şi a tuturor celor interesaţi devin esenţiale în procesul de implementare a politicii regionale, pentru atingerea obiectivelor la nivel local / regional / naţional / trans-naţional, valorificarea potenţialului de dezvoltare existent la toate aceste niveluri şi maximizarea valorii adăugate generate prin acest proces. 
În acest sens, este necesară o abordare dinamică, bazata pe întărirea capacităţii de planificare strategică şi de management al fondurilor, împreună cu investiţii în capitalul uman, ca element esenţial în promovarea unei dezvoltări durabile care să ţină cont de avantajele locale existente. Este esenţială, în acest sens, promovarea unei dezvoltari teritoriale echilibrate, în condiţiile unei pieţe libere, care va avea în vedere atât promovarea creşterii zonelor mai dezvoltate şi care pot acţiona ca poli de creştere de importanţă regională sau natională, cât şi stimularea dezvoltării în zonele rămase în urmă. 

Pentru aceste zone mai puţin dezvoltate, întărirea capacităţii de absorbţie a fondurilor (nu numai a celor comunitare) prin toate instrumentele disponibile, precum şi orientarea resurselor disponibile către sectoarele cu potenţial de creştere reprezintă premise esenţiale în vederea promovării unei dezvoltări durabile. Evitarea concentrării economice excesive în anumite zone nu trebuie să aibă ca efect direcţionarea resurselor către domenii neperformante şi care nu-şi pot susţine pe mai departe creşterea economică şi/sau socială.
Majoritatea regiunilor se caracterizează printr-o rată de ocupare ridicată în sectoarele tradiţionale, acolo unde ponderea valorii adăugate este mică şi unde avantajul competitiv se bazează în special pe factori de producţie ieftini. 
În acest sens, o primă direcţie de acţiune la nivelul regiunilor constă în restructurarea reţelelor policentrice de localităţi, ierarhizate ca forţă şi funcţiuni, pentru a-şi dezvolta şi consolida avantajele competitive şi a contribui la competitivitatea naţională prin cea regională.
Ca răspuns la provocările pieţei, regiunile trebuie să-şi modernizeze şi să-şi diversifice economiile, prin creşterea ponderii sectoarelor cu valoare adaugata ridicata şi prin crearea de condiţii favorabile pentru afaceri, în special pentru IMM-uri, prin adoptarea şi adaptarea produselor şi proceselor inovative.
Totodată, este necesară conştientizarea rolului pe care entităţile care activează în domeniul cercetare-dezvoltare îl pot juca în asigurarea unei reacţii adecvate la presiunile de restructurare, în acest sens fiind importantă încurajarea legăturilor interactive dintre institutele de cercetare şi reprezentanţii mediului de afaceri.

Participarea activă în cadrul unor reţele şi alianţe regionale, naţionale şi la nivel european care promovează schimbul de experientă reprezintă o altă modalitate prin care regiunile pot recupera dezechilibrele în dezvoltare şi utiliza potenţialul în atingerea obiectivelor strategice de dezvoltare.
În ceea ce priveşte resursele umane, adaptarea la forţele concurenţiale necesită promovarea adaptabilităţii angajaţilor şi întreprinderilor, adaptarea ofertei educaţionale la cerinţele pieţei în ceea ce priveşte calificările şi competenţele, creşterea formării profesionale continue şi a calităţii procesului de formare, precum şi dezvoltarea unei culturi antreprenoriale. În acest sens, extrem de importantă devine dezvoltarea aptitudinilor şi practicilor manageriale pentru a asigura o dezvoltare integrată la nivel instituţional şi profesional.
Nu în ultimul rând, pe lângă acţiunile menţionate mai sus, trebuie subliniată importanţa îmbunătăţirii capacităţii administrative, care constituie un factor esenţial în confruntarea cu presiunile de restructurare şi în asigurarea cadrului juridic şi instituţional necesar susţinerii competitivităţii.
Deşi resursele naturale materiale şi umane de care dispun regiunile stau la baza dezvoltării acestora, competitivitatea depinde în cea mai mare măsură de capacitatea de a dezvolta şi implementa strategiile cele mai adecvate, pe baza cărora regiunile ar trebui să câstige în timp un avantaj competitiv atunci când concurează pe piaţa globală. 

Este esenţială valorificarea avantajelor regionale, astfel încât acestea să fie transformate în elemente cheie ale dezvoltării şi concurenţei pe piaţă. Pornind de la condiţiile pe care trebuie să le îndeplinească o regiune pentru a fi competitivă pe o piaţă concurenţială (un climat de afaceri favorabil, forţa de muncă înalt calificată şi adaptabilă, infrastructura adecvată, mediu inovativ propice şi un management macroeconomic de calitate), competenţele fundamentale la nivel regional ar trebui să vizeze:

· Planificarea strategică pe baza analizei avantajelor şi dezavantajelor - cunoaşterea şi asumarea propriilor puncte tari şi puncte slabe şi promovarea unor acţiuni în consecinţă: găsirea unor soluţii fezabile pentru ameliorarea problemelor de dezvoltare, exploatarea punctelor tari şi transformarea lor în avantaje competitive la nivel internaţional;
· Cultura parteneriatului: abordarea strategică şi cu implicarea comunităţii şi a celor mai relevanţi actori la nivel naţional, regional şi local astfel încât atât problemele comune dar şi cele specifice diferitelor teritorii şi comunităţi să-şi găsească soluţii în acest cadru;
· Capacitate administrativă - existenţa unui personal competent la nivelul structurilor administrative centrale şi locale, a unei cooperari eficiente cu sectorul privat dar şi cu alte grupuri interesate sunt factori care asigură bunul management al resurselor materiale şi financiare de care dispun regiunile;
· Capacitate de inovare sau acolo unde este cazul, dezvoltarea infrastructurii necesare cercetării şi inovării care să favorizeze apariţia inovării, ca şi condiţie pentru o economie bazată pe rezultatele cercetării şi pe inovare;
· Capacitatea de a identifica resurse care să favorizeze apariţia unor noi activităţi economice sau diversificarea acestora şi adaptarea calificărilor resurselor umane la cerinţele pieţei (prin adaptarea curriculei şcolare)
Totodată, politica regională nu poate avea succes printr-o implementare izolată faţă de alte politici. În acest sens, cunoaşterea politicilor comunitare şi naţionale relevante, alături de integrarea lor într-un concept strategic bine conturat şi coerent, care poate pune cel mai bine în valoare potenţialul de dezvoltare al unei ţări, respectiv al unei regiuni sau al unei zone sunt esenţiale.
Consolidarea capacităţii de cooperare şi de absorbţie eficace a fondurilor disponibile prin toate mijloacele disponibile - precum schimburi de bună practică, acţiuni comune, schimburi de noi tehnologii, dezvoltarea parteneriatelor, crearea de reţele tematice etc. - va atrage după sine implementarea eficace şi eficientă a programelor de cooperare în derulare şi totodată, va crea premizele dezvoltării de noi parteneriate de cooperare regională.
În contextul unei economii globalizate, a caracterului limitat al resurselor disponibile, întărirea cooperarii devine esenţială la orice nivel şi pe orice tematică, cooperarea trebuie să urmarească valorificarea la maxim a oportunităţilor în vederea realizării potenţialului existent.

